GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n‘Amekae nye nunyala? Eyae alé ŋku ɖe Yehowa ƒe amenuveve ŋu!’—PSALMO 107:43.\n1. Ɣekaɣie wozã nya “amenuveve” zi gbãtɔ le Biblia me, eye nyabiabia kawo mee míadzro ku ɖe nɔnɔme sia ŋu?\nANƆ ƒe 4,000 enye esia la, Abraham tɔgãyɔvi Lot gblɔ tso Yehowa ŋu be: ‘Eɖe wò amenuveve fia.’ (Mose I, 19:19) Esiae nye zi gbãtɔ si nya “amenuveve” dze le Biblia me. Yakob, Naomi, Dawid, kple Mawu-subɔla bubuwo hã ƒo nu tso Yehowa ƒe nɔnɔme sia ŋu. (Mose I, 32:11; Rut 1:8; Samuel II, 2:6) Le nyateƒe me, nya “amenuveve” kple “amenuvevewo” dze le New World Translation of the Holy Scriptures me ade zi gbɔ zi 250 sɔŋ. Gake nukae nye Yehowa ƒe amenuveve? Amekawo nue wòve le blema? Eye aleke míeɖea vi tso eme egbea?\n2. Nukatae Hebrigbe me nya si gɔme woɖe be “amenuveve” me ɖeɖe sesẽ, eye aleke woate ŋu aɖe egɔme wòasɔe?\n2 Le Ŋɔŋlɔawo me la, “amenuveve” nye Hebrigbe me nya si ƒe gɔmesese de to ale gbegbe be le gbegbɔgblɔ akpa gãtɔ me la, womete ŋu zãa nya ɖeka aɖe tsɔ ɖea egɔme pɛpɛpɛ o. Eyata egɔme ɖeɖe be “lɔlɔ̃,” “nublanuikpɔkpɔ,” kple “nuteƒewɔwɔ,” mete ŋu ɖea gɔmesese blibo si le eŋu keŋkeŋ fiana o. Gake agbalẽ si nye Theological Wordbook of the Old Testament gblɔ be egɔmeɖeɖe be, “amenuveve” si ŋu gɔmesese le wu la “de sɔsɔ ge kple gɔmesese blibo si le nyaa ŋu.” New World Translation of the Holy Scriptures—With References zã “nuteƒewɔwɔ ƒe lɔlɔ̃” wònye Hebrigbe me nya si gɔme woɖe be “amenuveve” ƒe gɔmeɖeɖe bubu wòsɔ.—Mose II, 15:13; Psalmo 5:8; NW ƒe etenuŋɔŋlɔ.\nEto Vovo na Lɔlɔ̃ Kple Nuteƒewɔwɔ\n3. Aleke amenuveve to vovo na lɔlɔ̃e?\n3 Amenuveve, alo nuteƒewɔwɔ ƒe lɔlɔ̃, do ƒome kplikplikpli kple nɔnɔme siwo nye lɔlɔ̃ kple nuteƒewɔwɔ. Ke hã eto vovo na wo le mɔ vevi aɖewo nu. De ŋugble le alesi amenuveve kple lɔlɔ̃ to vovoe ŋu kpɔ. Woate ŋu azã lɔlɔ̃ na nuwo kple nukpɔsusuwo. Biblia ƒo nu tso ‘wein lɔlɔ̃’ kple ‘nunya lɔlɔ̃’ ŋu. (Lododowo 21:17; 29:3) Gake amewoe wozãa amenuveve na ke menye na nukpɔsusuwo alo nusiwo me agbe mele o. Le kpɔɖeŋu me, esi Mose II, 20:6 gblɔ be Yehowa ‘vea ame akpe nanewo nu’ la, amewo ŋu nya gblɔm wòle.\n4. Aleke amenuveve to vovo na nuteƒewɔwɔe?\n4 Hebrigbe me nya si gɔme woɖe be “amenuveve” ƒe gɔmesese yi ŋgɔ wu nya “nuteƒewɔwɔ.” Le gbegbɔgblɔ aɖewo me la, wozãa “nuteƒewɔwɔ” na nɔnɔme si wòle be wòanɔ ametevi si ɖe amesi te wòle la ŋu. Gake numekula aɖe gblɔ be, le Biblia gome la, amenuveve “kuna ɖe ƒomedodo ma ƒe gɔmesese bubu kura boŋ ŋu: ŋusẽtɔ lae wɔa nuteƒe na amesi bɔbɔ ɖe anyi alo amesi nu hiã alo hiã ame bubu ƒe kpekpeɖeŋu.” Eyatae Fia Dawid te ŋu ɖe kuku na Yehowa be: “Na wò ŋku me naklẽ ɖe wò dɔla dzi, eye natsɔ wò amenuveve axɔ nam!” (Psalmo 31:17) Dawid bia Yehowa, si nye ŋusẽtɔ be wòaɖe amenuveve, alo nuteƒewɔwɔ ƒe lɔlɔ̃ afia ye, amesi ɖo xaxa me. Esi amesi ɖo xaxa me mekpɔ ŋusẽ aɖeke ɖe ŋusẽtɔa dzi o ta la, amenuveve si woɖena fiana le nɔnɔme ma tɔgbe me nyea lɔlɔ̃nu faa nuwɔna ke menyea dzizizi o.\n5. (a) Nukawoe ɖe dzesi le Mawu ƒe amenuveve ŋu siwo dze le eƒe Nya la me? (b) Yehowa ƒe amenuveve ɖeɖe fia kawo mee míadzro?\n5 Hakpala la bia be: ‘Amekae nye nunyala? Eyae alé ŋku ɖe Yehowa ƒe amenuveve ŋu.’ (Psalmo 107:43) Yehowa ƒe amenuveve te ŋu naa wokpɔa ɖeɖe kple ametakpɔkpɔ. (Psalmo 6:5; 119:88, 159) Enye ametakpɔkpɔ kple nu vevi si naa wokpɔa gbɔɖeme tso xaxawo me. (Psalmo 31:17, 22; 40:12; 143:12) Nɔnɔme siae na wònɔa bɔbɔe be woaɖe ame tso nuvɔ̃ me. (Psalmo 25:7) Ŋɔŋlɔawo ŋuti nuŋlɔɖi aɖewo me dzodzro kple dzesidede Biblia me kpukpui aɖewo ana míakpɔe be Yehowa ɖea amenuveve fiana to (1) nuwɔna vevi aɖewo me eye (2) esubɔla wɔnuteƒe kpɔnɛ dzea sii.\nÐeɖekpɔkpɔ—Amenuveve Ðeɖe Fia Wònye\n6, 7. (a) Aleke Yehowa ɖe eƒe amenuveve fia le Lot gome? (b) Ɣekaɣie Lot ƒo nu tso Yehowa ƒe amenuveve ŋu?\n6 Ðewohĩ Ŋɔŋlɔawo me nuŋlɔɖi aɖewo siwo me nɔnɔme sia dze le me dzodzroe nye mɔ nyuitɔ si dzi míato anya alesi Yehowa ƒe amenuveve de toe. Míekpɔe le Mose I, 14:1-16 be futɔwo ƒe asrafowo va ɖe aboyo Lot, si nye Abraham tɔgãyɔvi. Gake Abraham ɖe Lot. Lot ƒe agbe gaɖo afɔku me esime Yehowa ɖoe be yeatsrɔ̃ Sodom, dugã vɔ̃ɖi si me Lot kple eƒe ƒomea nɔ.—Mose I, 18:20-22; 19:12, 13.\n7 Hafi Sodom natsrɔ̃ la, Yehowa ƒe dɔlawo kplɔ Lot ƒe ƒomea do goe tso dugã la me. Ɣemaɣie Lot gblɔ be: “Ève wò dɔla nu xoxo, eye wò amenuveve, si nètsɔ ve nunye be, megale agbe la, esɔ gbɔ.” (Mose I, 19:16, 19) Lot to nya siawo me lɔ̃ ɖe edzi be Yehowa ve ye nu etɔxɛ esime wòɖe ye. Le nya sia me la, Mawu ɖe eƒe amenuveve fia to ameɖeɖe kple ametakpɔkpɔ me.—Petro II, 2:7.\nYehowa ƒe Amenuveve Kple Eƒe Mɔfiafia\n8, 9. (a) Dɔ kae wode Abraham ƒe subɔvia si? (b) Nukatae subɔvia do gbe ɖa bia Mawu ƒe amenuveve, eye nukae dzɔ esime wònɔ gbea dom ɖa?\n8 Le Mose ƒe Agbalẽ Gbãtɔ ta 24 me la, míexlẽ nu tso Mawu ƒe amenuveve alo nuteƒewɔwɔ ƒe lɔlɔ̃ ɖeɖe fia bubu ŋu. Nuŋlɔɖia gblɔ be Abraham dɔ eƒe subɔvi be wòayi Abraham ƒe ƒometɔwo de aɖadi srɔ̃ na ye vi Isak. (Kpukpui 2-4) Dɔdasia sesẽ, gake woka ɖe edzi na subɔvia be Yehowa ƒe dɔla afia mɔe. (Kpukpui 7) Mlɔeba la subɔvia ɖo vudo aɖe si le “Naxor ƒe du la” xa (anye Xaran alo afisi te ɖe eŋu) le ɣeyiɣi si me nyɔnuwo gbɔna tsi du ge tututu me. (Kpukpui 10, 11) Esi wòkpɔ nyɔnuawo nɔ egogom la, enyae be ɣeyiɣi vevi aɖe si ku ɖe yeƒe dɔdasia ŋu ɖo vɔ. Gake aleke wòawɔ ade dzesi nyɔnu si dze?\n9 Esi Abraham ƒe subɔvia nyae be yehiã Mawu ƒe kpekpeɖeŋu ta la, edo gbe ɖa be: “Yehowa, nye aƒetɔ Abraham ƒe Mawu! Meɖe kuku, na wòadze edzi nam egbea, eye nave nye aƒetɔ Abraham nu!” (Kpukpui 12) Aleke Yehowa aɖe eƒe amenuveve afiae? Subɔvia bia dzesi gobii aɖe si wòatsɔ ade dzesi ɖetugbui si Mawu tia la. (Kpukpui 13, 14) Nyɔnu ɖeka aɖe wɔ nusi tututu wòbia Yehowa. Nukutɔe la, ɖeko wònɔ abe ɖe nyɔnua se gbedodoɖaa ene! (Kpukpui 15-20) Ewɔ nuku na subɔvia ale gbegbe be ɖeko wònɔ “ekpɔm dũ.” Ke hã ele be woaɖo kpe nya vevi aɖewo dzi. Ðe nyɔnu dzetugbe sia nye Abraham ƒe ƒometɔa? Eye ɖe meɖe srɔ̃ haɖe oa? Eyata subɔvia ‘zi kpi ne yeadze sii be, ɖe Yehowa na yeƒe mɔzɔzɔa dze dzi loo, alo medze edzi o.’—Kpukpui 16, 21.\n10. Nukatae Abraham ƒe subɔvia ƒo nya ta be Yehowa ve yeƒe aƒetɔ nu?\n10 Ema megbe kpui la, ɖetugbia ɖe eɖokui nu be “Betuel, Milka vi, si wòdzi na Naxor la vinyɔnu menye.” (Mose I, 11: 26; 24:24) Ɣemaɣi tututue subɔvia kpɔe dze sii be Yehowa ɖo yeƒe gbedodoɖaa ŋu. Eƒe nu ku ale gbegbe wòdze klo gblɔ be: “Woakafu Yehowa, nye aƒetɔ Abraham ƒe Mawu, amesi meŋlɔ nye aƒetɔ be le enuveve kple nuteƒewɔwɔ nɛ me o la. Elabena Yehowa fia mɔm, eye wòkplɔm va nye aƒetɔ nɔviwo gbɔe.” (Kpukpui 27) Mawu ɖe amenuveve fia subɔvia ƒe aƒetɔ Abraham, to mɔfiafiae me.\nMawu ƒe Amenuveve Naa Gbɔɖeme Kple Ametakpɔkpɔ\n11, 12. (a) Dodokpɔ kawo mee Yosef kpɔ Yehowa ƒe amenuveve teƒe le? (b) Aleke Mawu ve Yosef nui?\n11 Azɔ mina míade ŋugble le Mose ƒe Agbalẽ Gbãtɔ ta 39 ŋu. Eƒo nu tso Abraham ƒe tɔgbuitɔgbuiyɔvi Yosef, si wodzra ɖe kluvinyenye me le Egipte ŋu. Ke hã “Yehowa nɔ kple Yosef.” (Kpukpui 1, 2) Le nyateƒe me, Yosef ƒe aƒetɔ Egiptetɔ Potifar gɔ̃ hã ƒo nya ta be Yehowa nɔ kple Yosef. (Kpukpui 3) Gake Yosef to dodokpɔ sesẽ aɖe me. Woka aʋatso ɖe esi be edi be yeadɔ kple Potifar srɔ̃ eye wodee gaxɔ me. (Kpukpui 7-20) ‘Gaxɔ me’ ye “womimi eƒe afɔ ɖe atiboli ŋu, eye wodee kunyowu me.”—Mose I, 40:15; Psalmo 105:18.\n12 Nukae dzɔ le nɔnɔme sesẽ ma me? ‘Yehowa yi edzi nɔ kple Yosef, eye wòve enu.’ (Kpukpui 21a) Amenuvenuwɔna gobii aɖee wɔe be nudzɔdzɔ vovovo siwo kplɔ wo nɔewo ɖo la va dzɔ si na wova ɖe Yosef tso nuxaxa si me wònɔ la me. Yehowa na be ‘gaxɔdzikpɔla ƒe dzime kɔ ɖe Yosef ŋu.’ (Kpukpui 21b) Esia ta gaxɔdzikpɔla tsɔ Yosef ɖo ɖoƒe vevi aɖe. (Kpukpui 22) Eyome Yosef va do go ŋutsu si va gblɔ eŋu nya na Farao, si nye Egipte-fia. (Mose I, 40:1-4, 9-15; 41:9-14) Esia na fia la tsɔ Yosef ɖo nɔƒe si kplɔ fia tɔ ɖo le Egipte, si na wòwɔ agbeɖeɖedɔ esi dɔ to le Egipte-nyigba dzi. (Mose I, 41:37-55) Yosef ƒe fukpekpea dze egɔme esime wòxɔ ƒe 17 eye wònɔ anyi wu ƒe 12 sɔŋ! (Mose I, 37:2, 4; 41:46) Gake le fukpekpe kple nuxaxa ƒe ƒe mawo katã me la, Yehowa Mawu ɖe eƒe amenuveve fia Yosef to etakpɔkpɔ tso afɔku vɔ̃ɖi me kple edzadzraɖo be wòava wɔ akpa vevi aɖe le Mawu ƒe tameɖoɖo me la me.\nMawu ƒe Amenuveve Nu Metsina Gbeɖe O\n13. (a) Yehowa ƒe amenuveve ɖeɖe fia kawoe dze le Psalmo 136? (b) Nuka koŋ enye amenuveve?\n13 Yehowa ɖe eƒe amenuveve fia Israel-dukɔ bliboa katã enuenu. Psalmo 136 gblɔ be eƒe amenuvevee na wokpɔ ɖeɖe (Kpukpui 10-15), mɔfiafia (Kpukpui 16), kple ametakpɔkpɔ. (Kpukpui 17-20) Mawu ɖe eƒe amenuveve fia ame ɖekaɖekawo hã. Amesi ɖea amenuveve fia ehavi amegbetɔ la wɔa esia tso dzime faa hena hiahiã tɔxɛ aɖe gbɔ kpɔkpɔ. Biblia ƒe numekugbalẽ aɖe gblɔ tso amenuveve ŋu be: “Enye nuwɔna si kpɔa agbe ta alo naa wòdzea edzi. Enye nuwɔwɔ atsɔ axɔ na amesi le nɔnɔme sesẽ aɖe me tom alo le fu kpem.” Agbalẽnyalagã aɖe ɖɔe be enye “lɔlɔ̃ si wotsɔ de dɔwɔwɔ me.”\n14, 15. Nukatae míate ŋu aka ɖe edzi be Lot nye mawusubɔla si ƒe nu dze Mawu ŋu?\n14 Mose ƒe Agbalẽ Gbãtɔ ƒe nuŋlɔɖi si me míedzro la ɖee fia be Yehowa megbea amenuveve ɖeɖe fia amesiwo lɔ̃e o. Lot, Abraham, kple Yosef nɔ agbe le ɣeyiɣi vovovowo me eye woto tetekpɔ vovovowo me. Wonye ame madeblibowo, gake wonye Yehowa subɔla siwo ŋu wòkpɔ ŋudzedze ɖo, eye wohiã Mawu ƒe kpekpeɖeŋu. Enyanya be mía Fofo lɔ̃ame si le dziƒo ve amesiawo nu la faa akɔ na mí.\n15 Lot wɔ nyametsotso manyomanyo aɖewo si kplɔe de xaxa me. (Mose I, 13:12, 13; 14:11, 12) Ke hã eɖe nɔnɔme nyoameŋuwo hã fia. Esime Mawu ƒe dɔla eve va ɖo Sodom la, Lot wɔ amedzro na wo. (Mose I, 19:1-3) Le xɔse me wòxlɔ̃ nu toyɔviwo le tsɔtsrɔ̃ si gbɔna ɖe Sodom dzi la ŋu. (Mose I, 19:14) Alesi Mawu bu Lot ŋu nya dze le Petro II, 2:7-9, afisi míexlẽ le be: “[Yehowa ɖe] Lot dzɔdzɔetɔ, si ŋu ame gblẽkuwo ƒe hadzedzegbenɔnɔ sẽ ŋuta le la, tso me; elabena esi ame dzɔdzɔe ma nɔ wo dome, eye wòkpɔ, eye wòse woƒe dɔwɔwɔ, siwo mele sea nu o la, ewɔa fu eƒe luʋɔ dzɔdzɔe la gbesiagbe; ale Aƒetɔ la nya alesi wòaɖe mawumemewo atso tetekpɔwo me.” Nyateƒee, Lot nye ame dzɔdzɔe, eye nya siawo fia be enye amesi sroa Mawu ɖa. Mawu ave mía nu abe eyama ene ne míenɔa ‘agbe dzadzɛ eye míesroa Mawu ɖa.’—Petro II, 3:11, 12.\n16. Aleke Biblia ƒo nu nyui le Abraham kple Yosef ŋui?\n16 Nuŋlɔɖi si le Mose ƒe Agbalẽ Gbãtɔ ta 24 ɖe ƒomedodo kplikplikpli si nɔ Abraham kple Yehowa dome fia wòdze ƒã. Kpukpui gbãtɔ gblɔ be, “Yehowa yra Abraham le nuwo katã me.” Abraham ƒe subɔvi yɔ Yehowa be “nye aƒetɔ Abraham ƒe Mawu.” (Kpukpui 12, 27) Eye nusrɔ̃la Yakobo gblɔ be ‘wobu dzɔdzɔenyenye na’ Abraham ‘eye woyɔe be Yehowa xɔlɔ̃.’ (Yakobo 2:21-23) Alea tututue wònɔ le Yosef gome. Ƒomedodo kplikplikpli si nɔ Yehowa kple Yosef dome la dze kɔte le Mose ƒe Agbalẽ Gbãtɔ ta 39 bliboa katã me. (Kpukpui 2, 3, 21, 23) Gawu la, nusrɔ̃la Stefano gblɔ le Yosef ŋu be: ‘Mawu nɔ kplii.’— Dɔwɔwɔwo 7:9.\n17. Nukae míate ŋu asrɔ̃ tso Lot, Abraham, kple Yosef ƒe kpɔɖeŋuwo me?\n17 Amesiwo nu Mawu ve siwo ƒe ŋutinya me míedzro la nye amesiwo nɔ kadodo nyui me kple Yehowa Mawu eye wowɔ eƒe tameɖoɖo dzi le mɔ vovovowo nu. Wodo go kplamatsedonu siwo dzi woa ŋutɔwo mate ŋu aɖu o. Lot ƒe agbe ta kpɔkpɔ, Abraham ƒe ƒomea ƒe dzidziɖedzi, kple Yosef ƒe wɔƒe ta kpɔkpɔ nye nusiwo ɖo afɔku me. Yehowa koe ate ŋu akpɔ mawumeme siawo ƒe nuhiahiãwo gbɔ, eye nu ma tututue wòwɔ esi wòxɔ na wo to wo nu veve me. Ne Yehowa Mawu ave mía nu tegbee la, ele be ƒomedodo kplikplikpli nanɔ míawo hã kple eyama dome eye ele be míayi edzi awɔ eƒe lɔlɔ̃nu.—Ezra 7:28; Psalmo 18:51.\nWovea Mawu Subɔlawo Nu\n18. Nukae mawunyakpukpui vovovowo ɖe fia le Yehowa ƒe amenuveve ŋu?\n18 Yehowa ƒe amenuveve “yɔ anyigba dzi fũ,” eye aleke míedaa akpe ɖe Mawu ƒe nɔnɔme sia ta enye esi! (Psalmo 119:64) Míetsɔa dzi blibo xɔna ɖe hakpala ƒe haxe sia dzi be: “Woawo neda akpe na Yehowa le eƒe amenuveve kple eƒe nukunu, siwo wòwɔ na amegbetɔviwo la ta!” (Psalmo 107:8, 15, 21, 31) Míekpɔa dzidzɔ be Yehowa ɖea amenuveve fiana esubɔla siwo ŋu wòkpɔa ŋudzedze le—eɖanye ame ɖekaɖekawo alo ƒuƒoƒo o. Nyagblɔɖila Daniel ɖɔ Yehowa le gbedodoɖa me be enye “Mawu gã dziŋɔ, amesi dzraa nubabla kple amenuveve ɖo na amesiwo lɔ̃nɛ, eye woléa eƒe sewo me ɖe asi!” (Daniel 9:4) Fia Dawid do gbe ɖa be: “Gblẽ wò amenuveve ɖe amesiwo nya wò la dzi!” (Psalmo 36:11) Aleke míeda akpe enye esi be Yehowa vea esubɔlawo nu!— Fiawo I, 8:23; Kronika I, 17:13.\n19. Nyabiabia kawo mee míadzro le nyati si kplɔe ɖo me?\n19 Nyateƒee, wove mía nu esi míenye Yehowa ƒe amewo ta! Tsɔ kpe ɖe viɖekpɔkpɔ tso lɔlɔ̃ si Mawu ɖena fiana ameƒomea katã ŋu la, míegakpɔa yayra tɔxɛwo tso mía Fofo si le dziƒo ƒe amenuveve, alo nuteƒewɔwɔ ƒe lɔlɔ̃ me. (Yohanes 3:16) Vevietɔ le ɣeyiɣi sesẽwo me la, Yehowa ƒe nɔnɔme xɔasi sia ɖea vi na mí. (Psalmo 36:8) Gake aleke míate ŋu asrɔ̃ Yehowa Mawu ƒe amenuvevee? Ðe mí ame ɖekaɖekawo míele nɔnɔme vevi sia ɖem fiaa? Míadzro biabia siawo kple esiwo do ƒome kplii le nyati si kplɔe ɖo me.\n•Aleke Ŋɔŋlɔawo gaɖea “amenuveve” gɔmee?\n•Aleke amenuveve to vovo na lɔlɔ̃ kple nuteƒewɔwɔe?\n•Mɔ kawo nue Yehowa ve Lot, Abraham, kple Yosef nu le?\n•Kakaɖedzi kae míate ŋu akpɔ tso alesi Yehowa ve amewo nu le blemae me?\nÈnya alesi Mawu ve Lot nuia?\nYehowa fia mɔ Abraham ƒe subɔvi le eƒe amenuveve ta\nYehowa ve Yosef nu to etakpɔkpɔ me\nƉoe Ɖe Amewo Ɖoe Ɖe Amewo Viɖekpɔkpɔ Tso Yehowa Ƒe Amenuveve Me\nw02 5/15 axa 12-17


1 Petro 3 | Biblia Le Internet Dzi | Xexe Yeye Gɔmeɖeɖe (1984)\n3 Nenema kee mi srɔ̃nyɔnuwo hã, mibɔbɔ mia ɖokui na mia ŋutɔwo mia srɔ̃wo, ale be ne wo dometɔ aɖewo meɖoa to nya la o la, wo srɔ̃wo ƒe agbenɔnɔ nya aɖeke magblɔmagblɔe naɖe wo, 2 esi wokpɔa miaƒe agbenɔnɔ dzadzɛ kple bubu deto la ta. 3 Eye migana miaƒe atsyɔ̃ɖoɖo nanye gotagome tɔ, to ɖaƒoƒo kple sikanuwo alo awudziwuiwo dodo me o, 4 ke boŋ mina wòanye dzi me ƒe ame ɣaɣla le gbɔgbɔ fatu si nɔa anyi kpoo le atsyɔ̃ɖoɖo si megblẽna o me, si ŋu asixɔxɔ gã le le Mawu ŋkume. 5 Elabena nenema kee nyɔnu kɔkɔe siwo nɔ anyi le blema, siwo nɔ mɔ kpɔm na Mawu la, ɖoa atsyɔ̃e, eye wobɔbɔa wo ɖokuiwo na woawo ŋutɔwo srɔ̃wo, 6 abe ale si Sara ɖoa to Abraham ene, heyɔnɛ be “aƒetɔ.” Eye ne mieyia edzi wɔa nu nyui, eye mievɔ̃a ŋɔdzidodo aɖeke o la, ekema miezu viawo. 7 Nenema kee mi srɔ̃ŋutsuwo hã, miyi edzi mianɔ anyi kple nyɔnuwo le sidzedze me, eye mide asixɔxɔ wo ŋu abe nugoe si ate ŋu agbã bɔbɔe wu ene, elabena miawo hã mienye domenyilawo kpli wo le agbe ƒe amenuveve la me, bene naneke nagaxe mɔ na miaƒe gbedodoɖawo o. 8 Mlɔeba la, mina mi katã miaƒe susu nanɔ ɖeka, mise veve ɖe ame nu, milɔ̃ mia nɔewo abe nɔviwo ene, miaƒe dɔme natrɔ ɖe ame ŋu, mibɔbɔ mia ɖokui le dzi me, 9 migaɖo vɔ̃ vɔ̃ teƒe alo dzudzu dzudzu teƒe o; miyra boŋ, elabena agbenɔnɔmɔ sia tae woyɔ mi ɖo, bene mianyi yayra dome. 10 Elabena “ame si di be yealɔ̃ agbe, eye yeakpɔ ŋkeke nyuiwo la, nekpɔ eƒe aɖe dzi ɖe vɔ̃ ŋu, kple eƒe nuyiwo dzi ɖe amebeble ŋu, 11 nete ɖa le vɔ̃ ŋu, eye wòawɔ nu nyui; nedi ŋutifafa, eye wòati eyome. 12 Elabena Yehowa ƒe ŋkuwo le ame dzɔdzɔewo ŋu, eye eƒe towo le woƒe kokoƒoƒo ŋu; gake Yehowa trɔa megbe dea ame siwo wɔa nu vɔ̃ɖiwo ya.” 13 Le nyateƒe me la, ame kae awɔ nuvevi mi, ne miedoa vevie nu le nu nyui wɔwɔ me? 14 Gake ne ehiã be miakpe fu le dzɔdzɔenyenye ta hã la, dzi dzɔa mi. Ke hã, migavɔ̃ nu si vɔ̃m wole la o, eye dzika negatso mia ƒo hã o. 15 Ke boŋ mikɔ Kristo la ŋu abe Aƒetɔ ene, le miaƒe dziwo me, eye minɔ dzadzraɖoɖi ɣesiaɣi be miaʋli mɔkpɔkpɔ si le mia si la ta le ame sia ame si abia nya mi tso eŋu la ŋkume, gake mitsɔ tufafa kple bubu deto wɔ esiae. 16 Mina dzitsinya nyui nanɔ mia si, bene le nu si tututu me wole nu ƒom tsi tsitre ɖe mia ŋu le la, ŋu nakpe ame siwo le nya vlowo gblɔm tso miaƒe agbenɔnɔ nyui si le Kristo me ŋu la. 17 Elabena enyo be miakpe fu le nu nyui wɔwɔ ta, ne emae nye Mawu ƒe lɔlɔ̃nu, tsɔ wu be miakpe fu le vɔ̃ wɔwɔ ta. 18 Nya lae nye be, Kristo ŋutɔ gɔ̃ hã ku zi ɖeka ɖe ɣeyiɣiawo katã nu ɖe nu vɔ̃wo ta, ame dzɔdzɔe ɖe ame madzɔmadzɔwo teƒe, bene wòakplɔ mi ayi Mawu gbɔ, eya ame si wowu le ŋutilã me, gake wogbɔ agbee le gbɔgbɔ me. 19 Esi wònɔ nɔnɔme sia me la, eyi ɖaɖe gbeƒã na gbɔgbɔwo le gaxɔ me, 20 gbɔgbɔ siwo sẽ to, esime Mawu ƒe dzigbɔgbɔ blewu la nɔ lalam le Noa ƒe ŋkekeawo me, esime wonɔ aɖakaʋu si me woɖe ame ʋɛ, siwo nye luʋɔ enyi, to tsi me le la kpam. 21 Nu si sɔ kple esia la le miawo hã mia ɖem fifia; nu siae nye nyɔnyrɔxɔxɔ (si menye ŋutilã ƒe ɖiƒoƒo ɖeɖe ɖa o, ke boŋ kukuɖeɖe na Mawu be wòana dzitsinya nyui nanɔ ame si,) to Yesu Kristo ƒe tsitretsitsi dzi. 22 Eyi dziƒo, eye wòva le Mawu ƒe nuɖusi me; eye wotsɔ mawudɔlawo kple dziɖulawo kpakple ŋusẽtɔwo de ete.


Takpekpe Gbãtɔ Siwo Yehowa Ðasefowo Wɔ Le Mexico City\nGBE BUBU Afrikaans Albanian Amharic Amis Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nƑE 1932 mee, le Mexico City, le November ƒe nuwuwu lɔƒo. Kwasiɖa ɖeka koe nye ema woli ʋutɔkaɖiti gbãtɔ ɖe dugã sia si me amewo sɔ gbɔ ɖo ŋutɔ la me. Dua me nɔlawo wu ame miliɔn ɖeka. Gake fifia, amewo megale nu ƒom tso ʋutɔkaɖitia ŋu kura o. Dugã ma me nyakakadɔwɔlawo trɔ susu ɖe nu bubu aɖe si le edzi yim le kwasiɖa sia me ŋu. Wo katã wolé woƒe fotoɖemɔ̃wo ɖe asi le mɔ kpɔm vevie na amedzro vevi aɖe. Ame kae? Eyae nye Joseph F. Rutherford, si nye Gbetakpɔxɔ Habɔbɔa ƒe zimenɔla ɣemaɣi. Ðasefo siwo nɔ nutoa me hã nɔ lalam vevie be yewoado wòezɔ na Nɔviŋutsu Rutherford, si va be yeade ŋkeke etɔ̃ takpekpe si wowɔ le dukɔa me la vividoɖeameŋutɔe.\nThe Golden Age, alo Nunyonameɣi magazinea, gblɔ be: “Ðikeke aɖeke mele eme o be takpekpe sia anye wɔna ɖedzesi aɖe le ŋutinya me, si awɔ akpa vevi aɖe le Nyateƒea ƒe ŋgɔyiyi me le Mexico dukɔa me.” Gake nu kae na takpekpe sia si ame siwo ade 150 pɛ ko de la ɖe dzesi nenema gbegbe?\nDo ŋgɔ na takpekpe ma la, Fiaɖuƒegbeƒãɖeɖedɔa menɔ ku tsem tututu le Mexico o. Tso ƒe 1919 me ke la, wowɔa takpekpe suewo, ke hã, hameawo ƒe xexlẽme dzi nɔ ɖeɖem kpɔtɔ esi ƒeawo va nɔ yiyim. Esi woɖo alɔdzedɔwɔƒe ɖe Mexico City le ƒe 1929 me la, edze abe nuwo atsɔ afɔ nyuie ene. Ke hã, kplamatsɛdonuwo nɔ anyi. Esi habɔbɔa gblɔ na nyanyuikakalawo (alo mɔɖelawo) be mele be woatsɔ asitsatsa atsaka kple gbeƒãɖeɖedɔa o la, esia ɖe fu na nyanyuikakala aɖe ale gbegbe be edo le nyateƒea me heyi ɖaɖo eya ŋutɔ ƒe Biblia-sɔsrɔ̃ ƒe ƒuƒoƒo. Le ɣeyiɣi ma ke me la, alɔdzedzikpɔlaa va nɔ agbe aɖe si mesɔ ɖe Ŋɔŋlɔawo nu o, eye wotsɔ ame bubu ɖɔ lii. Eya ta, ehiã be woade dzo yeye Ðasefo nuteƒewɔla siwo le Mexico la me.\nEsi Nɔviŋutsu Rutherford va dukɔa me la, ede dzi ƒo na nuteƒewɔlawo ale gbegbe. Eƒo nuƒo ʋãme eve le takpekpea me eye wòƒo nuƒo wɔdɔɖeamedzi atɔ̃ le radio dzi. Emae nye zi gbãtɔ si nɔviwo zã radio tsɔ kaka nya nyuia le Mexico dukɔ bliboa me. Le takpekpea megbe la, alɔdzedzikpɔla yeye si woɖo la wɔ ɖoɖo ɖe gbeƒãɖeɖedɔa ŋu, eye Ðasefo dovevienuwo yi gbeƒãɖeɖedɔa dzi kple dzo yeye, eye Yehowa yra ɖe woƒe agbagbadzedzewo dzi.\nTakpekpe si wowɔ le ƒe 1941 me, le Mexico City\nLe ƒe si kplɔe ɖo me la, menye takpekpe ɖeka koe wowɔ o, ke takpekpe eve; wowɔ ɖeka le melidzeƒedu si nye Veracruz me, eye wowɔ evelia le Mexico City. Dɔ si wɔm nɔviawo nɔ kutrikukutɔe la va nɔ ku tsem azɔ. Le ƒe 1931 me la, gbeƒãɖela 82 ye nɔ dukɔa me. Le ƒe ewo megbe la, wodzi ɖe edzi teƒe ewo sɔŋ! Ame siwo ade 1,000 ye de Teokrasi Takpekpe la, le Mexico City, le ƒe 1941 me.\n“WODO ÐE ABLƆWO DZI BIBIBI”\nLe ƒe 1943 me la, Ðasefowo kpla pepa siwo dzi woŋlɔ nu ɖo la ɖe akɔta kple dzime helɔ hoo tsa le ablɔwo dzi tsɔ do boblo “Ablɔɖe Dukɔ” ƒe Teokrasi Takpekpe si wowɔ le Mexico ƒe dugã 12 me. * Dzesiwo kpakpla alea nye mɔnu aɖe si Ðasefowo tsɔ ɖea gbeƒã takpekpewo tso ƒe 1936 me.\nFoto aɖe si dze le ƒe 1944 ƒe magazine aɖe me, si ɖe ale si wokpla boblodonuwo ɖe akɔta kple dzime le Mexico City la fia\nMagazine aɖe (La Nación) gblɔ tso ale si nɔviwo ƒe boblodomɔnua kpɔ dzidzedze le Mexico City ŋu be: “Le [takpekpea] ƒe ŋkeke gbãtɔ dzi la, wobia tso [Ðasefoawo] si be woagakpe ame geɖe wu ava takpekpea. Le ŋkeke si kplɔe ɖo dzi la, vavalawo va sɔ gbɔ ale gbegbe be wo katã womete ŋu kpɔ mɔ le takpekpewɔƒea o.” Ale si gbegbe amewo va takpekpea le Ðasefoawo ƒe boblododoa ta la medze Katolikohaa ƒe kplɔlawo ŋu o, eya ta wotsi tsitre ɖe Ðasefoawo ŋu. Ke hã, nɔviŋutsu kple nɔvinyɔnu siwo ƒo dzi nɔ la gakpɔtɔ nɔ boblo dom takpekpea le ablɔwo dzi. Magazine ma ke ka nya ta be: “Ŋutsu kple nyɔnu siwo kpla boblodonuawo ɖe akɔta kple dzime la zu nukpɔkpɔ . . . na dua me tɔwo katã.” Foto aɖe si me nɔvi siwo le ablɔ dzi le Mexico City dze le la hã kpe ɖe nyatakakaa ŋu le magazinea me. Woŋlɔ ɖe fotoa te be: “Wodo ɖe ablɔwo dzi bibibi.”\n“ABA SIAWO BƆBƆ HELÉA FAFA NU WU SIMINTIKPE ƑUƑLUA”\nLe ƒe mawo me la, Ðasefo akpa gãtɔ tsɔa nu geɖe ŋutɔ saa vɔe hafi tea ŋu dea takpekpe ʋɛ siwo wowɔna le Mexico. Takpekpevala geɖewo tsoa kɔƒe totroe siwo me ketekemɔwo kple ʋumɔwo meto o la me. Hame aɖe ka nya ta be, “Telegrafkawo koe to míaƒe kɔƒea me.” Le esia ta, ele be ame siwo yina takpekpe la nado tedzi alo azɔ afɔ ŋkeke geɖe hafi aɖo afi si woaɖo keteke le ayi du si me woawɔ takpekpea le la me.\nÐasefo akpa gãtɔ da ahe, eye bebli hafi wotea ŋu kpɔa ga si asu na mɔzɔzɔ ayi takpekpewɔƒea teti gɔ̃ hã. Wo dometɔ geɖe dzea Ðasefo siwo le dua me la gbɔ, eye nɔvi siwo le dua me la xɔa wo nyuie ɖe woƒe aƒewo me hewɔa nu ɖe wo ŋu lɔlɔ̃tɔe. Wo dometɔ aɖewo hã mlɔa Fiaɖuƒe Akpatawo me. Le takpekpe aɖe wɔɣi la, takpekpevala siwo ade 90 la tsi alɔdzedɔwɔƒea dɔ, eye wofɔ “agbalẽgo blaeveblaeve siwo me agbalẽwo le la kpe na wo dometɔ ɖe sia ɖe be wòamlɔ edzi.” Ƒegbalẽa gblɔ be nɔviawo kpɔ dzidzɔ ɖe eŋu ŋutɔ, elabena wokpɔe be “aba siawo bɔbɔ heléa fafa nu wu simintikpe ƒuƒlua.”\nÐasefo mawo siwo kpɔa ŋudzedze ɖe nu ŋu la kpɔe be nu siwo katã yewotsɔ saa vɔ ale be yewoate ŋu ade ha kple haxɔsetɔwo le Kristotɔwo ƒe takpekpewo me la ɖea vi ŋutɔ. Egbea, esi gbeƒãɖela siwo le Mexico ƒe xexlẽme le miliɔn ɖeka gogom la, ŋudzedzekpɔkpɔ ɖe nu ŋu ƒe gbɔgbɔ ma gakpɔtɔ le wo me. * Le ƒe 1949 me la, Mexico alɔdzedɔwɔƒea ka nya ta le nɔviawo ŋu be: “Nɔnɔme sesẽ siwo me wotona la menana dzo si le wo me ɖe Teokrasiwɔnawo ŋu la ɖiɖina o, elabe ɣesiaɣi si míede takpekpe aɖe la, takpekpea va nyea nu si koŋ ŋu woɖoa dze tsoe hena ɣeyiɣi didi aɖe, eye nya si nɔviawo biana enuenu ye nye, Ɣekaɣie míagawɔ takpekpe bubu?” Nyatakaka sia gakpɔtɔ nye nyateƒe egbea abe ale si wònɔ ɣemaɣi ene.—Nu nyui siwo le míaƒe nudzraɖoƒe, le Central America.\n^ mm. 9 Ƒe 1944 ƒe Ƒegbalẽa ka nya ta be takpekpe siae “na Yehowa ɖasefowo ƒe ŋkɔ de du le Mexico.”\n^ mm. 14 Le Mexico la, ame 2,262,646 sɔŋ ye de Ŋkuɖodzia le ƒe 2016 me.\nƉoe Ɖe Amewo Ɖoe Ɖe Amewo “Ɣekaɣie Míagawɔ Takpekpe Bubu?”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2017\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2017\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2017


Nyaɖeɖefia 2 - Holy Bible [Ewe Bible 1913] - (Nya 2)\nŊlɔ ɖo ɖe hame, si le Efeso la, ƒe dɔla bena: Amesi lé ɣletivi adre ɖe eƒe nuɖusi, amesi le sikakaɖiti adreawo titina zɔm la, eyae gblɔ esiawo bena:\nMenya wò dɔwɔwɔwo kple wò agbagbadzedze kple wò dzidodo, eye bena mètea ŋu lɔ̃a ame vɔ̃ɖiwo ƒe nya o, eye nèɖo amesiwo gblɔna be, yewonye apostolowo, eye womenyee o la kpɔ, eye nèkpɔ be, aʋatsokalawo wonye,\neye nèɖo dzi, eye nèdze agbagba le nye ŋkɔa ŋuti, eye ɖeɖi metea ŋuwò o.\nEyata ɖo ŋku afisi nège tso la dzi, ne natrɔ le dzi me, eye nawɔ gbã dɔwɔwɔawo; ne menye nenem o la, mava gbɔwò kaba, eye maɖe wò akaɖiti la ɖa tso enɔƒe, ne mètrɔ le wò dzi me o.\nGake esia le asiwò bena, nèléa fu nikolaitɔwo ƒe nuwɔwɔ, siwo nye hã meléa fui la.\nAmesi ke to li nɛ la, nese nusi Gbɔgbɔ la gblɔna hameawo bena: Amesi ke ɖu dzi la, mana agbeti, si le Mawu ƒe Paradiso me la, ƒe kutsetsee, ne wòaɖu.\nEye ŋlɔ ɖo ɖe hame, si le Smirna la, ƒe dɔla bena: Amesi nye gbãtɔ kple mlɔetɔ, amesi ku, eye wògbɔ agbe la, eyae gblɔ esiawo bena:\nMenya wò dɔwɔwɔwo kple wò xaxa kpakple wò ahedada — ke kesinɔtɔ nenye hafi — kple amesiwo gblɔna be, Yudatɔwo yewonye, eye womenyee o, ke boŋ Satana ƒe ƒuƒoƒe wonye la ƒe busubɔbɔ.\nMegavɔ̃ fu, siwo nava kpe la, ƒe ɖeke o. Kpɔ ɖa, Abosam latsɔ mia dome amea ɖewo ade gaxɔ me, bene woate mi akpɔ, eye míakpɔ xaxa ŋkeke ewo. Nanye nuteƒewɔla yiɖase ɖe ku me, eye mana agbefiakuku wò!\nAmesi ke to li nɛ la, nese nusi Gbɔgbɔ la gblɔ na hameawo bena: Amesi ke ɖu dzi la, ku evelia mawɔ vɔ̃a ɖekee o.\nŊlɔ ɖo ɖe hame, si le Pergamo la ƒe ɖɔla bena: Amesi yi ɖaɖɛ nuevee le esi la, eyae gblɔ esiawo bena:\nMenya wò dɔwɔwɔwo kple afisi nenɔna, afisi Abosam ƒe zikpui le, eye nèlé nye ŋkɔ me ɖe asi sesĩe, eye mèsẽ nu le dzinye xɔxɔse ŋuti le ŋkeke, siwo me ke wowu Antipa, si nye nye ɖaseɖila nuteƒewɔla le mia dome, afisi Abosam nana la o.\nGake la mekpɔ nu via ɖewo le ŋutiwò; elabena amesiwo lé Bileam ƒe nufiafia me ɖe asi la, le gbɔwò le afima, amesi fia Balak bena, wòatsɔ nuɖianu aɖo Israel-viwo ŋku me, ne woaɖu nusiwo wosa vɔe na trɔ̃wo, eye woawɔ ahasi.\nNenema ke amesiwo lé nikolaitɔwo ƒe nufiafia me ɖe asi la, le gbɔwò.\nAzɔ trɔ le wò dzi me: ne menye nenem o la, mava gbɔwò kaba, eye matsɔ nye nu me yi awɔ aʋa kpli wò.\nAmesi ke to li nɛ la, nese nusi Gbɔgbɔ la gblɔ na hameawo bena: Amesi ke ɖu dzi la, mana mana ɣaɣla la ƒe ɖee, eye mana kpe ɣie, eye le kpea dzi la woŋlɔ ŋkɔ yeye ɖi, si amea ɖeke menya o, negbe amesi xɔe la koe.\nEye ŋlɔ ɖo ɖe hame, si le Tiatira la, ƒe ɖɔla bena: Mawuvi, amesi ƒe ŋkuwo le abe dzo ƒe aɖe ene, eye eƒe afɔwo le abe gadzẽ biabia ene la, eyae gblɔ esiawo bena:\nMenya wò dɔwɔwɔwo kple wò lɔlɔ̃ kple wò xɔse kple wo subɔsubɔdɔ kpakple wò dzidodo, eye bena wò dɔwɔwɔ mlɔetɔwo wu gbãtɔwo.\nGake la mekpɔ nusia le ŋutiwò bena, neɖe mɔ na nyɔnu Isabel, si yɔ eɖokui bena nyagblɔɖila, eye wòfiã nu nye dɔlawo heble wo, bene woawɔ ahasi, eye woaɖu nusiwo wosa vɔ na trɔ̃wo.\nEye mena ɣeyiɣie, be wòatrɔ le eƒe dzi me, gake melɔ̃ be, yeatrɔ tso eƒe ahasiwɔwɔ me o.\nKpɔ ɖa, matsɔe aƒu aba dzi, eye amesiwo wɔ ahasi kpakplii la, ne wometrɔ tso woƒe dɔwɔwɔwo me o la, matsɔ wo aƒu xaxa gãa ɖe me?\neye matsɔ dɔvɔ̃ awu viawo. Eye hameawo kalẽ woanyae bena, nyee nye amesi dzroa ayikuwo kple dziwo me kpɔna, eye maɖo teƒe na mia dome amesiame le eƒe dɔwɔwɔwo nu.\nKe mele gbɔgblɔm na mi ame mamletɔwo le Tiatira, amesiwo katã melé nufiafia sia me ɖe asi o, amesiwo menya Satana ƒe globoƒewo (abe alesi woyɔnɛ ene) o la: Nyemele agba bubua ɖeke da ge ɖe mia dzi o;\nnegbe nusi le mia si la, milé eme ɖe asi sesĩe, vaseɖe esime mava.\nEye amesi ke ɖu dzi, eye wòlé nye dɔwɔwɔwo me ɖe asi yiɖase ɖe nuwuwu la, mana ŋusẽe ɖe trɔ̃subɔlawo dzi,\neye wòakplɔ wo kple gatikplɔ, eye woagbã wo gudugudu abe zemela ƒe zewo ene, abe alesi nye hã mekpɔ ŋusẽ tso Fofonye gbɔ ene,\neye matso ŋukeɣletivi anɛ.\nAmesi ke to li nɛ la, nese nusi Gbɔgbɔ la gblɔ na hameawo.


negbe ɖeko bena miaƒe ŋkuwo nanɔ ame dahewo dzi; nusi kekeake nye hã medoa vevie wɔna.\n Midzra nusi le mia si, eye mina nu ame dahewo; miwɔ kotoku, siwo medo xoxo o la, na mia ɖokui, nu nyui, siwo nu metsina o la, ɖe dziƒo, afisi fiafitɔ megogo o, eye agbagblaʋui hã megblẽa nu le o. Elabena afisi miaƒe nu nyui le la, afima miaƒe dzi hã lanɔ.\n Eye wògblɔ na amesi kpee hã bena: Ne èɖo ŋdɔ- alo fiẽkplɔ̃ la, megayɔ xɔ̃wòwo alo nɔviwòwo, alo wò ƒometɔwo, alo hawòvi kesinɔtɔwo o, bena woawo hã nagakpe wò, eye woaɖo eteƒe na wò o. Ke boŋ, ne èɖo kplɔ la, yɔ ame dahewo, nuwɔametɔwo, bunɔwo, ŋkuagbãtɔwo, eye nazu yayrame, esi naneke mele wo si be, woaɖo eteƒe na wò o ŋuti; ke woaɖo eteƒe na wò le ame dzɔdzɔewo ƒe tsitretsitsi la me.\n Eye wowu eƒe mo dzi ɖe eƒe nusrɔ̃lawo dzi gblɔ bena; Woayra mi, amesiwo nye ame dahewo; elabena miawo toe nye mawufiaɖuƒe la. Woayra mi, amesiwo dɔ le mia wum azɔ la, elabena míaɖi ƒo. Woayra mi, amesiwo le avi fam azɔ la, elabena miako nu.\n2 Korintotɔwo 8:9\nElabena mienya mia Aƒetɔ Yesu Kristo ƒe amenuveve bena, kesinɔtɔ wònye hafi, ke mia ŋuti wòva da ahe ɖo, bene miawo la miato eƒe ahedada la me nazu kesinɔtɔwo.\nNɔvinye lɔlɔ̃tɔwo, miɖo to: Ɖe menye Mawue ɖia xexeame ame dahewo, be woanye kesinɔtɔwo le xɔse me kple fiaɖuƒe, si ŋugbe wòdo na amesiwo lɔ̃nɛ la, ƒe domenyilawo o mahã?\nElabena ame dahewo le mia gbɔ ɖaasi, eye ɣesiaɣi, si mielɔ̃ la, miate ŋu awɔ nyuie na wo; ke nye la nyemeli kpli mi ɖaa o.\nAmesi ve ame dahe nu la, edo nugbana na Yehowa, eye wòaɖo eƒe nuwɔwɔ teƒe nɛ.\nWoayra dɔmenyolɔ, elabena eɖe eƒe abolo hena ame dahe.\nAmesi te ame tsa ɖe anyi la, ɖea alɔme le ewɔla ŋu; ke amesi vea ame dahe nu la, ɖea bubu eŋu.\nAmesi naa nu ame dahe la, hiã matui akpɔ o, ke amesi trɔa mo ɖe aga la, woaɖo ɖiŋu geɖe nɛ.\n5 Mose 15:11\nElabena ame dahe magbe wò anyigba dzi nono o, eyata mede se na wò gblɔ bena: Ʋu wò asi na nɔviwò, si hiã tui, eye wòɖo ko le wò anyigba dzi la.\nAmesi xe nu to me ɖe ame dahewo ƒe ɣlidodo la, eya hã ado ɣli, eye womesea o.\nNa nu amesi le nu biawòm, eye amesi le didim be, yeaɣe nu le asiwò la, megatrɔ dzo le egbe o.\nMawusubɔsubɔ, si ŋuti kɔ, eye ɖiƒoƒoa ɖeke mele eŋu le Mawu Fofo la ŋku me o la, enye si bene, woakpɔ tsyɔ̃eviwo kple ahosiwo ta le woƒe xaxa me, eye woadzra ame ɖokui ɖo ɖi maƒomaƒoe tso xexeame.\n3 Mose 19:9-10\n Ne mieŋe nukuwo le miaƒe agble me la, ekema megaŋe wo vaseɖe boto ke o, eye megafɔ nusiwo dudu la o. Megaxa wò weingblemenuwo ƒiaƒiaƒia o, eye megafɔ tsetse, siwo dudu ɖe anyi hã o: ke boŋ gblẽ wo ɖi na ame dahewo kple amedzrowo. Nyee nye Yehowa, mia Mawu!\nAmesi ke xexemenuwo le esi, eye wòkpɔ nɔvia hiã tui, eye wosẽ dzime ɖee heku ŋɔe la, ekema aleke Mawu ƒe lɔlɔ̃ la nɔa emee mahã?\n5 Mose 15:7-8\n Ne nɔviwòwo dometɔa ɖe da ahe le wò dua ɖe me le wò anyigba, si Yehowa, wò Mawu, le na wò ge dzi la, ekema megasẽ wò dzime, eye namiã asi ɖe noviwò dahe la o; ke boŋ naʋu wò asi nɛ, eye naɖo nugbana nɛ, abe alesi hiãe ene.\n Ke ne Amegbetɔvi la ava le eƒe ŋutikɔkɔe me, eye dɔlawo katã akpe ɖe eŋuti la, ekema abebe no eƒe ŋutikɔkɔezikpui la dzi; eye woaƒo dukɔwo katã nu ƒu ɖe eƒe ŋku me, eye wòamã wo me atso wo nɔewo gbɔ, abe alesi alẽkplɔla mãa alẽwo kple gbɔ̃wo mee ene; eye wòatsɔ alẽwo aɖo eƒe nuɖusi me, ke atsa gbɔ̃wo aɖo eƒe mia me. Tete fia la agblɔ na amesiwo le eƒe nuɖusi me la bena: Miva, mi Fofonye ƒe ame yayrawo, minyi fiaɖuƒe, si wodzra ɖo ɖi na mi tso xexeme ƒe gɔmeɖoɖoanyi me la, ƒe dome! Elabena dɔ wum, eye miena nuɖuɖum; tsikɔ wum, eye miena tsim; amedzro menye, eye miexɔm medze mia gbɔ. Mele amama, eye miedo awu nam; nye lãme gblẽ, eye mieva kpam ɖa, mele gaxɔ me, eye mieva gbɔnye. Tete ame dzɔdzɔeawo axɔ edzi ne agblɔ bena: Aƒetɔ, gbekagbee míekpɔ bena, da le wuwòm, eye míenyi wò, alo tsikɔ le wuwòm, eye miena tsi wò mahã? Gbekagbe míekpɔ wò nènye amedzro, eye míexɔ wò nèdze mía gbɔ, alo amama, eye míedo awu na wò mahã? Alo gbekagbe míekpɔ bena, wò lãme gblẽ, alo nèle gaxɔ me, eye míeva kpɔ wò ɖa mahã? Eye fia la aɖo eŋu agblɔ na wo bena: Vavã mele egblɔm na mi bena: Nusianu, si miewɔ na nenem nɔvinye sue siawo dometɔ ɖeka la, nyee miewɔe na. Tete wòagblɔ na amesiwo le mia me la hã bena: Mite ɖa tso gbɔnye, mi amesiwo woƒo fi de; miyi ɖe dzo mavɔ, si wodzra ɖo ɖi na Abosam kple eƒe dɔlawo la me! Elabena da wum, eye miena nuɖuɖum o; tsikɔ wum, eya miena tsim o; amedzro menye, eye miexɔm medze mia gbɔ o; menɔ amama, eye mieɖo awu nam o; nye lãme gblẽ, menɔ gaxɔ me, eye mieva kpɔm ɖa o. Tete woawo hã woaxɔ edzi nɛ agblɔ bena: Aƒetɔ, gbekagbe míekpɔ wò bena, da le wuwòm, alo tsikɔ le wuwòm, alo nènye amedzro, alo nèle amama, alo wò lãme gblẽ, alo nèle gaxɔ me, eye míesubɔ wò o mahã? Tete wòaɖo ŋu na wo agblɔ bena: Vavã mele egblɔm na mí bena: Nusianu, si miewɔ na nenem me sue siawo dometɔ ɖeka o la, miewɔe na nye hã o. Eye woawo la wòayi ɖe fukpekpe mavɔ la me, ke ame dzɔdzɔewo la wòayi ɖe agbe mavɔ la me.\nElabena mo sesẽ nènye na ame beliwo, mɔ̃ sesẽ nènye na ame dahewo le woƒe hiã me; sitsoƒe nènye tso dziya nu kple vɔvɔli tso ŋdɔkutsu nu; elabena ŋutasẽlawo ƒe gbɔgbɔ fuxefuxe le abe dziyae le ƒoƒom ɖe gli ŋu ene.\nLe nuwo katã me metia mi bena, ale wòle be, ame nawɔ dɔ, be wòaxɔ na ame gbɔdzɔgbɔdzɔwo, eye be miaɖo ŋku Aƒetɔ Yesu ƒe nya, siwo eya ŋutɔ gblɔ la dzi bena: „Nana enye yayra wu xɔxɔ.“\nFewuɖulawo ƒlɔa dzo ɖe ɖu ŋu, ke nunyala faa dɔmedzoe nu.\nMenyae be, Yehowa adrɔ̃ nya na hiãtɔwo, eye wòatso na ame dahewo.\nEtso na hiãtɔwo kple ame dahewo, eyata eme nyo nɛ. Yehowa be: Ɖe menye esia woyɔna be sidzedzem oa?\nEya ɖea hiãtɔwo tso ké me, eye wòhea ame dahewo tso bafifi me, ne wòana woawo kple amegãwo nanɔ kasɔsɔ me, eye wòaɖe bubumewo ƒe zi asi na wo; elabena anyigbatu me sɔtiwo nye Yehowa tɔ, eye woawo dzi wòtu xexeame godoo ɖo.\nEye wòɖo ŋu gblɔ na wo bena: Amesi awu eve le esi la, nena amesi ɖeke mele esi o, eye amesi nunyiame le esi la, newɔ nenema ke.\n3 Mose 25:35\nNe nu vɔ le nɔviwò si, eye wòdo ko la, ekema kpe ɖe eŋu, eye naxɔe abe amedzro alo gbɔwò me ene, bena wòanɔ agbe le gbɔwò.\n Megaɖa adzo ahetɔ le esi wòda ahe ta o, eye megate hiãtɔ de anyi kple afɔ le ʋɔnu o; elabena Yehowa awɔ woƒe dzre na wo, eye wòada adzo amesiwo da adzo wo la ƒe agbe.\n3 Mose 19:15\nMigawɔ apasa le ʋɔnudɔdrɔ̃ me o. Mígade ame dahe dzi o, eye migakpɔ amegãwo ŋku me o; ke boŋ mídrɔ̃ ʋɔnu mia nɔewo ɖe teƒe.\n Ke wò nu de aɖetututɔwo nu kple ɖe dzɔgbevɔ̃etɔwo katã ƒe nye nu! Ke wò nu natso efia ɖe eteƒe, eye nadrɔ̃ ʋɔnu na hiãtɔwo kple ame dahewo!\namesiwo gblɔna be: Míaƒe aɖewo doa ŋusẽ mí, míaƒe nuyiwo li kpli mí, ameka nye aƒetɔ de mía nu?\nNye ƒuwo katã agblɔ bena: Yehowa, amekae ɖe nuwò? Wò amesi ɖe hiãtɔ tso amesi tri akɔ wui la si me, kpakple hiãtɔ kple ame dahe tso amesi ɖa adzoe la si me.\nKpɔ ɖa, nɔviwònyɔnu Sodom ƒe vodada enye: Dàda kple nuɖuɖu fũ, eye eya kple nɔvianyɔnuwo nɔ agbe vivi bɔkɔɔ; ke mekpe ɖe ame dahewo kple hiãtɔwo ŋu o.\n Ɖe menye esia nye nutsitsidɔ, si melɔ̃na la oa be, woaɖe ga madzɔmadzɔwo, woatu kɔkuti ƒe kawo, woana ablɔɖe amesiwo wote ɖe anyi, eye míaŋe kɔkutiwo katã, naka wò abolo na dɔwuitɔ, eye nakplɔ ame dahe, siwo le tsaglãla tsam la, ayi aƒewò mee, ne èkpɔ amea ɖe amama la, nata avɔ ne, eye màgaɣla ɖokuiwò ɖe wò ŋutɔ wò ŋutilã o.\nAmesi ɖea alɔme le ahetɔ ŋu la, edoa vlo ewɔla; amesi kpoa dzidzɔ le dzɔgbevɔ̃e ŋu la, womagbe tohehe nɛ o.\n Amesi ke xexemenuwo le esi, eye wòkpɔ nɔvia hiã tui, eye wosẽ dzime ɖee heku ŋɔe la, ekema aleke Mawu ƒe lɔlɔ̃ la nɔa emee mahã? Viwo, migana miatsɔ nya kple aɖe alɔ̃ amee o, ke boŋ miatsɔ nuwɔwɔ kple nyateƒe alɔ̃ amee.\nEye fia la aɖo eŋu agblɔ na wo bena: Vavã mele egblɔm na mi bena: Nusianu, si miewɔ na nenem nɔvinye sue siawo dometɔ ɖeka la, nyee miewɔe na.\n5 Mose 15:10-11\n ke boŋ nae faa, eye megave wò, bena nènae o, elabena esia ta Yehowa, wò Mawu, yra wò le wò dɔwɔwɔwo katã kple nusiwo nèwɔ dɔ kpɔ la me. Elabena ame dahe magbe wò anyigba dzi nono o, eyata mede se na wò gblɔ bena: Ʋu wò asi na nɔviwò, si hiã tui, eye wòɖo ko le wò anyigba dzi la.\nAƒetɔ Yehowa ƒe gbɔgbɔ le dzinye, elabena Yehowa si ami nam, be mahe du nyui la ayi na amesiwo wole ɖe anyi; eɖom ɖa, be mada gbe le amesiwo ƒe dzi gbã la ŋu, maɖe gbe ƒã ablɔɖe na gatɔwo, ne woaɖe ga amesiwo wode gãe;\nMitso mia nɔewo ƒe agbawo, eye ale míawu Kristo ƒe se la nu keŋ.\nKe migaŋlɔ dɔmenyowɔwɔ kple hamenunana be o; elabena nenem vɔsa siawo dzea Mawu ŋu.\nMikpe ɖe ame kɔkɔewo ƒe hiãtuame ŋuti, minɔ amedzrowɔwɔ dzi!\n Eye amehawo biae bena: Ekema nuka wɔ ge míala? Eye wòɖo ŋu gblɔ na wo bena: Amesi awu eve le esi la, nena amesi ɖeke mele esi o, eye amesi nunyiame le esi la, newɔ nenema ke.\nAme dahewo kple hiãtɔwo, siwo le tsi dim, ke ɖeke meli o, eye woƒe aɖe ƒu le tsikɔwuame ta la, nye Yehowa makpe ɖe wo ŋu, nye Israel ƒe Mawu, nyemagblẽ wo ɖi o.\n5 Mose 15:7\nNe nɔviwòwo dometɔa ɖe da ahe le wò dua ɖe me le wò anyigba, si Yehowa, wò Mawu, le na wò ge dzi la, ekema megasẽ wò dzime, eye namiã asi ɖe noviwò dahe la o;\nDukɔ hahoo la ɖua sesẽnu, eye wodaa adzo, esẽa ŋuta le ame dahewo kple hiãtɔwo ŋu, eɖua sesẽnu le amedzrowo si hedaa se la dzi.


Naaman Aʋakalẽtɔ Ðo To Israel Nyɔnuvi La | Biblia Me Nusɔsrɔ̃ Na Ðeviwo\nWokplɔ nyɔnuvi sue aɖe tso wo de Israel yi keke Siria-nyigba dzi. Siriatɔwo ƒe aʋawɔlawoe lée tso eƒe ƒomea gbɔ hekplɔe yi Siria wòva zu subɔvi na aʋafia Naaman srɔ̃. Nyɔnuvi suea subɔa Yehowa togbɔ be ame siwo dome wònɔ mesubɔa Mawu o hã.\nDɔléle vɔ̃ɖi aɖe nɔ Naaman ƒe ŋutigbalẽ ŋu, si nana wòsea veve ɣesiaɣi. Nyɔnuvi sue la di vevie be yeakpe ɖe Naaman ŋu. Egblɔ na Naaman srɔ̃ be: ‘Menya ame aɖe si ate ŋu akpe ɖe srɔ̃wòa ŋu wòahaya. Yehowa ƒe nyagblɔɖila aɖe le Israel si ŋkɔe nye Elisa. Ate ŋu ada dɔ na srɔ̃wòa.’\nNaaman srɔ̃ gblɔ nya si ɖevia gblɔ la na srɔ̃a. Naaman di vevie be yeahaya, eya ta eyi Elisa gbɔ le Israel. Naaman susu be Elisa axɔ ye abe amegã aɖe ene. Elisa ŋutɔ meyi ɖaƒo nu kple Naaman o, edɔ eƒe subɔvi ɖa be wòado go Naaman agblɔ nɛ be: ‘Yi nàle tsi le Yordan Tɔsisia me zi adre. Ekema àhaya.’\nNyaa te ɖe Naaman dzi. Egblɔ be: ‘Nyea mebu be, nyagblɔɖila sia ayɔ eƒe Mawu ƒe ŋkɔ ahalili asi teƒea, ale be mahaya. Ke boŋ ebe male tsi le Israel-tɔsisi sia me. Tɔsisi siwo nyo wu la le Siria. Nu ka tae nyematrɔ ayi afi ma o?’ Naaman do dziku vevie, eye wòdzo le Elisa ƒe aƒe me.\nNaaman ƒe subɔviwo kpe ɖe eŋu wòbu nuwo ŋu nyuie. Wogblɔ nɛ be: ‘Màwɔ nu sia nu si ana nàhaya oa? Nu si nyagblɔɖila sia be nàwɔ la mesesẽ o. Nu ka tae màwɔe o?’ Naaman ɖo to wo. Eyi ɖado ɖi ɖe Yordan Tɔsisia me zi adre. Esi Naaman do ɖi zi adrelia la, ehaya keŋkeŋ. Dzi dzɔe ŋutɔ eye wòtrɔ va da akpe na Elisa. Naaman gblɔ be: ‘Azɔ menyae be Yehowae nye Mawu vavã la.’ Mèkpɔe be dzi anya dzɔ Israel nyɔnuvia ŋutɔ esi Naaman trɔ gbɔ eye wòhaya oa?\n“Ðeviwo kple vi nonowo ƒe nu me nèdzra kafukafu ɖo.”—Mateo 21:16\nNyabiasewo: Èsusu be enɔ bɔbɔe na Israel nyɔnuvia be wòaƒo nu na Naaman srɔ̃a? Nu kae kpe ɖe eŋu be mevɔ̃ o?\n2 Fiawo 5:1-19; Luka 4:27


Biblica® Se aɖeke mebla Biblia zazã o Agbenya La™ Zekaria 1\nNuxɔxlɔ̃ amewo be woatrɔ ɖe Yehowa ŋu\n1 Le ɣleti enyilia me le Fia Darius ƒe ƒe evelia me la, gbe tso Yehowa gbɔ va na Nyagblɔɖila Zekaria, Berekia ƒe vi kple Ido ƒe tɔgbuiyɔvi be,\n2 “Yehowa do dɔmedzoe ɖe mia fofowo ŋu vevie, 3 eya ta gblɔ na ameawo be ale Yehowa, Dziƒoʋakɔwo ƒe Aƒetɔ la gblɔe nye esi, ‘Mitrɔ ɖe ŋunye, ekema nye hã matrɔ ɖe mia ŋu!’ 4 Miganɔ abe mia fofowo ene o, ame siwo nyagblɔɖila tsãtɔwo gblɔ na be ale Yehowa, Dziƒoʋakɔwo ƒe Aƒetɔ la gblɔe nye esi: ‘Mitrɔ le miaƒe mɔ vɔ̃wo dzi, eye miaɖe asi le miaƒe nu vɔ̃ɖi wɔwɔwo ŋuti.’ Gake wogbe toɖoɖom, eye wometsɔ ɖeke le eme nam o. 5 Afi ka mia fofowo le fifia, eye ɖe nyagblɔɖilawo nɔa agbe tegbea? 6 Ke ɖe nye nya kple ɖoɖo siwo mede asi na nye dɔla, nyagblɔɖilawo la meva mia fofowo dzi oa?\n“Le esia ta la, wotrɔ dzi me gblɔ be, ‘Yehowa, Dziƒoʋakɔwo ƒe Aƒetɔ la wɔ na mí ɖe míaƒe mɔwo kple wɔnawo nu abe ale si wòɖoe be yeawɔ ene.’ ”\nSɔdola si le amitiwo dome\n7 Le ɣleti wuiɖekɛlia si nye Sebat ƒe ŋkeke blaeve-vɔ-enelia dzi, le Fia Darius ƒe ƒe evelia me la, Yehowa ƒe gbe va na nyagblɔɖila Zekaria, Berekia ƒe vi kple Ido ƒe tɔgbuiyɔvi.\n8 Mekpɔ ŋutega le zã me, eye le ŋutega la me la, mekpɔ ŋutsu aɖe wònɔ sɔ dzĩ aɖe dom. Sɔdola la tsi tsitre ɖe amitive aɖe me le bali aɖe me. Sɔ dzĩ, sɔ hẽ kple sɔ ɣi bubuwo nɔ emegbe.\n9 Mebia be, “Nye Aƒetɔ, nu kawoe nye esiawo?”\nMawudɔla si nɔ nu ƒom kplim la ɖo eŋu nam be, “Mafia nu si wonye la wò.”\n10 Tete ame si tsi tsitre ɖe amitiawo dome la ɖe eme nam be, “Woawoe nye ame siwo Yehowa dɔ be woatsa le anyigba blibo la dzi.”\n11 Wova gblɔ na Yehowa ƒe dɔla, ame si nɔ tsitre ɖe amitiawo dome la be, “Míetsa le anyigba blibo la dzi, eye dzidzedze kple ŋutifafa le afi sia afi.”\n12 Esi Yehowa ƒe dɔla la se nya siawo la, edo gbe ɖa be, “O Yehowa, Dziƒoʋakɔwo ƒe Aƒetɔ, ƒe blaadree nye esi, esi nètrɔ wò dɔmedzoe kɔ ɖe Yerusalem kple Yuda ƒe duwo dzi. Va se ɖe ɣe ka ɣi nàgakpɔ nublanui na wo?” 13 Yehowa ɖo eŋu na mawudɔla si le xanye la hegblɔ akɔfanyawo kple dzideƒonyawo nɛ.\n14 Tete mawudɔla si nɔ nu ƒom kplim la gblɔ be, “Ɖe gbeƒã nya sia: ale Yehowa, Dziƒoʋakɔwo ƒe Aƒetɔ la gblɔe nye esi: ‘Meʋã ŋu ɖe Yerusalem kple Zion nu ŋutɔ, 15 ke mekpɔ dɔmedzoe vevie ɖe dukɔ siwo susu be yewole dedie la ŋuti. Ke dɔmedzoe vi aɖe ko mekpɔ, gake woawoe he dzɔgbevɔ̃e la vɛ.’\n16 “Eya ta ale Yehowa gblɔe nye esi: ‘Matrɔ ɖe Yerusalem ŋu kple nublanuikpɔkpɔ. Le afi ma, woagbugbɔ nye xɔ la atu, eye woatsɔ nudzidzeka aɖo Yerusalem katã ŋuti.’ Yehowa, Dziƒoʋakɔwo ƒe Aƒetɔ lae gblɔe.\n17 “Yi edzi, nàɖe gbeƒã be ale Yehowa, Dziƒoʋakɔwo ƒe Aƒetɔ la gblɔe nye esi, ‘Nye duwo agagbagba kple dzidzedze, Yehowa agafa akɔ na Zion, eye wòagatia Yerusalem.’ ”\nLãdzo eneawo kple aɖaŋudɔwɔla eneawo\n18 Esi mefɔ kɔ dzi la, mekpɔ lãdzo ene le nye ŋkume. 19 Mebia mawudɔla la be “Nu kawoe nye esiawo?”\nEɖo eŋu nam be, “Woawoe nye lãdzo siwo kaka Yuda, Israel kple Yerusalem.”\n20 Yehowa gaɖe gbede ene fiam. 21 Mebia be, “Nu ka wɔ ge wogbɔna?”\nEɖo eŋu nam be, “Esiawoe nye lãdzo siwo kaka Yuda ale gbegbe be ame aɖeke mate ŋu afɔ ta dzi o. Ke gbedeawo va be woado ŋɔdzi na wo, eye woatsɔ dukɔwo ƒe lãdzo siawo aƒu ame siwo kɔ woƒe dzowo dzi ɖe Yudanyigba ŋu be yewoakaka eƒe amewo la anyi.”


Luka 20 | Biblia Le Internet Dzi | Xexe Yeye Gɔmeɖeɖe\nWotɔ gbe Yesu ƒe ŋusẽ (1-8)\nAgbledela amewulawo ŋuti lododo (9-19)\nMawu kple Kaisaro (20-26)\nTsitretsitsi ŋuti biabia (27-40)\nÐe Kristo la nye David via? (41-44)\nNuxɔxlɔ̃ ku ɖe agbalẽfialawo ŋu (45-47)\n20 Gbe ɖeka esi Yesu le nu fiam amewo le gbedoxɔa me hele gbeƒã ɖem nya nyuia la, nunɔlawo ƒe tatɔwo, agbalẽfialawo kple dumegãwo va 2 gblɔ nɛ be: “Gblɔe na mí, ŋusẽ kae nètsɔ le nu siawo wɔm? Alo ame kae na ŋusẽ sia wò?”+ 3 Eɖo eŋu na wo be: “Nye hã mabia nya ɖeka mi, ne miaɖo eŋu nam: 4 Dziƒoe Yohanes ƒe amenyɔnyrɔ ɖe tsi me la tso loo alo amegbetɔwo gbɔe wòtso?” 5 Ale wolée kpɔ le wo nɔewo dome eye wogblɔ be: “Ne míegblɔ be, ‘Dziƒoe wòtso’ la, abia be, ‘Ekema nu ka tae miexɔ edzi se o?’ 6 Ke ne míegblɔ be, ‘Etso amewo gbɔ la,’ dukɔ blibo la aƒu kpe mí, elabena woka ɖe edzi be nyagblɔɖilae Yohanes nye.”+ 7 Eya ta woɖo eŋu be yewomenya afi si wòtso o. 8 Eye Yesu gblɔ na wo be: “Nye hã nyemagblɔ ŋusẽ si metsɔ wɔa nu siawoe la na mi o.” 9 Eye wòdo lo sia na ameawo be: “Ame aɖe de waingble,+ eye wòtsɔe de asi na agbledelawo, eye wòzɔ mɔ yi duta ɣeyiɣi didi aɖe.+ 10 Ke esi ɣeyiɣia ɖo la, edɔ eƒe kluvi ɖeka ɖe agbledelaawo gbɔ be woatsɔ waingblea me kutsetse la ƒe ɖe nɛ. Ke agbledelaawo ƒoe heɖoe ɖa asi ƒuƒlu.+ 11 Ke egadɔ kluvi bubu ɖe wo gbɔ. Woƒo eya hã, wodo vloe, eye woɖoe ɖa asi ƒuƒlu. 12 Ke egadɔ etɔ̃lia ɖa; wode abi eya hã ŋu, eye wonyae do goe. 13 Ke waingbletɔ la gblɔ be, ‘Nu ka wɔ ge mala? Madɔ vinye si gbɔ nyemelɔ̃a nu le o la ɖa.+ Ðewohĩ woasi vinye ŋkume ɖa.’ 14 Esi agbledelaawo kpɔe la, wogblɔ na wo nɔewo be, ‘Ame siae nye domenyila la. Mina míawui, ne domenyinua nazu mía tɔ.’ 15 Ale wohee do goe le waingblea me, eye wowui.+ Ke nu kae waingbletɔ la awɔ wo? 16 Ava, eye wòawu agbledela siawo, eye wòatsɔ waingblea ade asi na ame bubuwo.” Esi wose nya sia la, wogblɔ be: “Madzɔ akpɔ o!” 17 Gake ekpɔ wo dũu eye wògblɔ be: “Ke nya sia si woŋlɔ ɖi be: ‘Kpe si xɔtulawo gbe la, eyae va zu dzogoedzikpe vevitɔ,’ la gɔme ɖe?+ 18 Ame sia ame si adze kpe ma dzi la agbã gudugudu.+ Eye ame sia ame si dzi wòage adze la, agbã gudugudu.” 19 Eya ta agbalẽfialawo kple nunɔlawo ƒe tatɔwo di be yewoalée le gaƒoƒo ma tututu me, elabena wokpɔe dze sii be yewo ŋue wòdo lo sia ɖo, gake wovɔ̃ dukɔ la.+ 20 Wole eɖiam, eye woda ame aɖewo hedɔ wo ɖa le adzame be woawɔ wo ɖokuiwo abe ame dzɔdzɔewo ene, ne woalée le eƒe nuƒoƒo me,+ ale be woatsɔe ade asi na dziɖuɖua kple nutodziɖula la.* 21 Eye wobiae be: “Nufiala, míenyae be èƒoa nu hefiaa nu ɖe eteƒe, eye mèkpɔa ame ŋkume o, ke boŋ èfiaa Mawu ƒe mɔ la le nyateƒe me: 22 Ðe se ɖe mɔ* be míaxe adzɔ na Kaisaro loo, alo se meɖe mɔ o?” 23 Ke ekpɔ woƒe ayemenuwɔwɔa dze sii, eye wògblɔ na wo be: 24 “Mitsɔ denario* ɖeka vɛ makpɔ. Ame ka ƒe nɔnɔmetata kple nuŋɔŋlɔ ye le edzi?” Woɖo eŋu be: “Kaisaro tɔe.” 25 Egblɔ na wo be: “Ekema mitsɔ nu siwo nye Kaisaro tɔ la na Kaisaro,+ eye nu siwo nye Mawu tɔ la, na Mawu.”+ 26 Ale womete ŋu lée le eƒe nuƒoƒo me le ameawo ŋkume o, eƒe ŋuɖoɖoa wɔ nuku na wo, eye ɖoɖoe zi le wo nu. 27 Ke Zadukitɔwo, ame siwo gblɔna be tsitretsitsi+ aɖeke meli o la, dometɔ aɖewo va biae be:+ 28 “Nufiala, Mose ŋlɔ ɖi na mí be, ‘Ne ame aɖe nɔviŋutsu ku hegblẽ srɔ̃a ɖi eye medzi vi aɖeke o la, nɔvia naxɔ nyɔnua aɖe, eye wòado ƒome ɖi nɛ.’+ 29 Eva dzɔ be nɔviŋutsu adre aɖewo nɔ anyi. Gbãtɔa ɖe srɔ̃, gake medzi vi aɖeke hafi ku o. 30 Eya ta evelia 31 kple etɔ̃lia ɖe nyɔnua. Eye nenema wo ame adre la katã ɖee, womedzi vi aɖeke hafi ku o. 32 Mlɔeba nyɔnua hã ku. 33 Eya ta le tsitretsitsia me ɖe, wo dometɔ ka srɔ̃e wòanye? Elabena wo ame adre la katã ɖee kpɔ.” 34 Yesu gblɔ na wo be: “Nuɖoanyi* sia me viwo ɖea srɔ̃, eye wotsɔa wo nana woɖena, 35 ke ame siwo wobu be wodze akpɔ agbe le nuɖoanyi ma me eye woafɔ wo ɖe tsitre tso ame kukuwo dome ya maɖe srɔ̃ o, eye womatsɔ wo ana be woaɖe hã o.+ 36 Le nyateƒe me la, womagate ŋu aku hã o, elabena woanɔ abe mawudɔlawo ene, eye esi woafɔ wo ɖe tsitre* ta la, woanye Mawu ƒe viwo. 37 Ke Mose hã gblɔe le ŋuve ŋuti nuŋlɔɖia me be woafɔ ame kukuwo, esi wòyɔ Yehowa* be ‘Abraham ƒe Mawu kple Isak ƒe Mawu kpakple Yakob ƒe Mawu.’+ 38 Menye ame kukuwo ƒe Mawue wònye o, ke boŋ agbagbeawo tɔe, elabena wo katã wole agbe nɛ.”+ 39 Eye agbalẽfialawo dometɔ aɖewo ɖo eŋu nɛ be: “Nufiala, èƒo nu nyuie.” 40 Eye womegate ŋu do dzi bia nya ɖeka pɛ hãe o. 41 Eye wòbia wo be: “Aleke wɔ wogblɔna be David vie Kristo la nye?+ 42 Elabena David ŋutɔ gblɔ le Psalmowo ƒe agbalẽa me be, ‘Yehowa* gblɔ na nye Aƒetɔ be: “Bɔbɔ nɔ nye ɖusime, 43 va se ɖe esime matsɔ wò futɔwo awɔ wò afɔɖodzinui.”’+ 44 Eya ta David yɔe be Aƒetɔ; ekema aleke wɔ wònye via?” 45 Eye esi ameawo katã le to ɖom la, egblɔ na nusrɔ̃lawo be: 46 “Mikpɔ mia ɖokui dzi nyuie le agbalẽfiala siwo nɔa awu ʋlayawo me nɔa tsatsam, siwo dina be amewo nado gbe na yewo le ablɔwo me,* eye wolɔ̃a ŋgɔgbezikpuiwo dzi* nɔnɔ le ƒuƒoƒewo kple bubunɔƒewo nɔnɔ le fiẽnuɖuƒewo la ŋu,+ 47 ame siwo daa adzo ahosiwo ƒe aƒewo,* eye wodoa gbe legbewo ɖa be amewo nakpɔ yewo.* Ame siawo ƒe ʋɔnudɔdrɔ̃ le sesẽ ge wu.”\n^ Egɔmeɖeɖe tẽe, “nutodziɖula ƒe ŋusẽ.”\n^ Egɔmeɖeɖe tẽe, “wonye tsitretsitsi ƒe viwo.”


Biblia Me Nyagblɔɖiwo Le Eme Vam Egbea\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maya Myanmar Ngabere Norwegian Nyaneka Nzema Oromo Ossetian Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Xhosa Yoruba Zapotec (Isthmus) Zulu\nNu ka tae nyagblɔɖiwo le Biblia me ɖo?\nNu ka tae Biblia gblɔ nu siwo le dzɔdzɔm le míaƒe ŋkekea me la ɖi?—Luka 21:10, 11.\nNya siwo wogblɔ ɖi tsitotsito wova eme la ƒe kpɔɖeŋu geɖe le Biblia me. Amegbetɔ aɖeke mate ŋu agblɔ etsɔme ɖi tsitotsito o. Eya ta ale si Biblia me nyagblɔɖiwo va emee la ɖo kpe edzi kɔtɛ be Biblia nye Mawu ƒe Nya.—Xlẽ Yosua 23:14; 2 Petro 1:20, 21.\nBiblia me nyagblɔɖi siwo va eme xoxo la nye susu nyui aɖe si ta míaxɔ Mawu dzi ase. (Hebritɔwo 11:1) Eye wona míeka ɖe edzi hã be ŋugbe siwo Mawu do ku ɖe etsɔme nyui aɖe ŋu la ava eme. Eya ta Biblia me nyagblɔɖiwo naa mɔkpɔkpɔ vavã mí.—Xlẽ Psalmo 37:29; Romatɔwo 15:4.\nAleke Biblia me nyagblɔɖiwo kpena ɖe mía ŋui?\nNyagblɔɖi aɖewo nyea nuxlɔ̃ame na Mawu ƒe amewo be woaɖe afɔ aɖe. Le kpɔɖeŋu me, esi Kristotɔ gbãtɔwo de dzesi nyagblɔɖi aɖewo me vava la, woʋu dzo le Yerusalem. Emegbe esi wotsrɔ̃ dua le esi emetɔ akpa gãtɔ gbe Yesu ta la, Kristotɔawo ya nɔ dedie le teƒe bubu sãa.—Xlẽ Luka 21:20-22.\nEgbea, nyagblɔɖi siwo le eme vam la le eɖem fia be Mawu Fiaɖuƒea ava ɖe amegbetɔwo ƒe fiaɖuƒewo kple dziɖuɖuwo ɖa kpuie. (Daniel 2:44; Luka 21:31) Eya ta ehiã kpata be ame sia ame naɖe afɔ fifia be Yesu Kristo, si nye Fia si Mawu ɖo la, nakpɔ ŋudzedze ɖe ye ŋu.—Xlẽ Luka 21:34-36.\nBiblia Mawu Fiaɖuƒe La


Eye Yesu yi ɖatsa le Galilea katã, le nu fiãm amewo le woƒe ƒuƒoƒewo, eye wòle gbe ƒã ɖem fiaɖuƒe la ƒe nyanyuie, eye wòle dɔlélewo katã kple lãmegbegblẽwo katã ƒomevi ɖem ɖa le dukɔ la dome. Eye eƒe ŋkɔ ɖi hoo le Siria blibo la katã; eye wotsɔ amesiwo katã ƒe lãme gblẽ, kple amesiwo le dɔ bubu ƒomeviwo lém, kple amesiwo le fu kpem, kple amesiwo me gbɔgbɔ vɔ̃wo le la, kple kpeŋuikulawo kple lãmetututɔwo katã va egbɔ, eye wòda gbe le wo ŋu. Eye ameha geɖewo dze eyome tso Galilea kple Dekapoli kple Yerusalem, Yudea kpakple Yordan godo.\n Dawid ƒe ha. Yehowa enye kplɔlanye, naneke mehlãam o. Lãnyiƒe damawo wona metsyɔ akɔ ɖo; gbɔɖemeƒe tɔwo nu wòkplɔm yii. Ena nye luʋɔ gbɔ de eme, ekplɔm to toƒe dzɔdzɔewo le eƒe ŋkɔ la ta. Ne mezɔ bali doblukɔ tsiɖitsiɖi me hã, nyemavɔ̃ dzɔgbevɔ̃ea ɖeke o, elabena wòe le gbɔnye; wò atikplɔ kple wò atizɔti faa akɔ nam. Eɖo kplɔ̃ ɖe akɔnye me le nye ketɔwo ŋku me; èsi ami ɖe ta nam, nye kplu yɔ gba go. E, dzɔgbenyuie kple amenuveve adze yonyeme le nye agbe me ŋkekewo katã me, eye mana Yehowa ƒe me ɖaa.\n2 Korintotɔwo 1:3-8\n Woakafu Mawu, mia Aƒetɔ Yesu Kristo Fofo, si nye dɔmetɔtrɔ Fofo kple akɔfafawo katã ƒe Mawu la, amesi fa akɔ na mi le míaƒe xaxa blibo la katã me, bene míawo hã míate ŋu atsɔ akɔfafa, si Mawu tsɔ fa akɔ na mí la, afa akɔ na amesiwo kpea fu sia fu la; elabena alesi Kristo ƒe fukpekpewo so gbɔ ŋutɔ va mía dzi la, nenema ke miekpɔa akɔfafa hã sɔ gbɔ ŋutɔ to Kristo dzi. Ke nenye ɖe míexaxa la, miaƒe akɔfafa kple xɔxɔ, si sẽa ŋu le fukpekpe, siwo ke míawo hã míekpena ƒe dzidodo me la tae; alo nenye ɖe wofa aka na mí la, miaƒe akɔfafa kple xɔxɔ tae. Eye míaƒe mɔkpɔkpɔ li ke le mia ŋuti, esi míenyae bena, alesi míekpɔa gome le fukpekpewo me la, nenema ke miekpɔa gome le akɔfafa me hã la ŋuti. Nɔviwo, míele didim be, miaƒe xaxa, si miekpɔ le Asia la, nanɔ manyamanya na mi o, bena wowɔ fu mí geɖe ŋutɔ, wu alesi míete ŋu kpee, ale gbegbe be, míetsi dzodzodzoe keŋ le míaƒe agbe ŋuti.\n Lɔlɔ̃tɔwo, migana fiafiã ƒe tetekpɔ, si va mia dzi hena mia dodokpɔ la, nawɔ yaa ɖe mi, abe nyaa ɖe ƒomevie va dzɔ ɖe mia dzi ene o; ke boŋ zi geɖe alesi miekpɔ gome le Kristo ƒe fukpekpewo me la, zi geɖe ma ke mikpɔ dzidzɔ bena, le eƒe ŋutikɔkɔe ƒe ɖeɖefia me hã la míakpɔ dzidzɔ, eye miatso aseye. Ne wodzu mi le Kristo ƒe ŋkɔ ta la, woayra mi, elabena ŋutikɔkɔe kple Mawu ƒe Gbɔgbɔ la va dzudzɔ ɖe mia dzi; ame mawo gbɔ la wogblɔ busunya ɖe eŋuti, ke mia gbɔ la wokɔ eŋuti. Ke mia dome amea ɖeke nagakpe fu abe hlɔ̃dola alo fiafitɔ alo vɔ̃wɔla alo abe amesi doa gaglãsu ɖe ame bubuwo ƒe nya me la ene o; ke ne amea ɖe kpe fu abe kristotɔ ene la, megakpe ŋu ne o, ke nekafu Mawu le nya sia me boŋ. Elabena azãgbe la ɖo vɔ, bena ʋɔnudɔdrɔ̃ la nadze gɔme tso Mawu ƒe aƒe me; ke ne wodze egɔme tso mía dzi la, ekema nuka lanye nuwuwu na amesiwo meɖo to Mawu ƒe nyanyuie la o mahã? Eye nenye bebli hafi woaxɔ ame dzɔdzɔe la, afika ame mavɔ̃mawu kple nuvɔ̃wɔla lado ɖo mahã? Eyata amesiwo kpea fu le Mawu ƒe lɔlɔ̃nu nu la, natsɔ woƒe luʋɔwo ade asi na wolã nuteƒewɔla la le dɔ nyui wɔwɔ me.\n Esusɔ ʋee, eye miele kpo ye ge o, eye wògasusɔ ʋee, eye miagakpɔm; elabena meyina Fofoa gbɔ. Tete la eƒe nusrɔ̃lawo dometɔa ɖewo gblɔ na wo nɔewo bena: Nukae nye esia, si wògblɔ na mi bena: Esusɔ ʋee, eye miakpɔm o, eye wògasuso ʋee, eye miakpɔm; eye bena meyina Fofoa gbɔ mahã? Tete wogblɔ bena: Nukae nye esia, si wògblɔ bena: Esusɔ ʋee mahã? Mienya nusi gblɔm wòle o. Yesu dze sii bena, wole didim be, yewoabiae, eye wògblɔ na wo bena: Alo esi megblɔ bena: Esusɔ ʋee, eye miele kpo ye ge o, eye wògasusɔ ʋee, eye miakpɔm la, esia ŋutie miele mia nɔewo biam ɖo mahã? Vavã, vavã mele egblɔm na mi bena: Miafa avi, eye miafa konyi; ke xexeame lãkpɔ dzidzɔ; miawo la miaxa nu, gake miaƒe nuxaxa latrɔ zu dzidzɔ. Nyɔnu la, ne fu le eɖum la, exaa nu, elabena eƒe gaƒoƒo la ɖo; ke ne edzi vi la vo la, emegaɖoa ŋku eƒe nuxaxa dzi o, le dzidzɔ ta bena, yedzi ame ɖe xexeame. Azɔ miawo hã miele nu xam fifia; ke magakpɔ mi, eye miaƒe dzi lakpɔ dzidzɔ, eye miaƒe dzidzɔ la, amea ɖeke maxɔe le mia si o. Eye de ŋkeke ma me la míabia nanekem o. Vavã, vavã mele egblɔm na mi bena: Ne míabia nane Fofoa la, ana mi le nye ŋkɔa dzi. Vaseɖe fifi la miebia naneke le nye ŋkɔa dzi kpɔ o: Miɖe kuku, eye miaxɔ nu, bena miaƒe dzidzɔ la nayɔ fũ.\n Eyata miawo hã, esi ɖaseɖilawo ƒe alilikpo gã ŋutɔ ƒo xlã mí la, mina miaɖe nu kpekpe sia nu kpekpe kple nuvɔ̃, si ɖea to ɖe mi la ɖa, eye mina miatsɔ dzidodo anɔ dudimekeke, si woɖo na mí la dzi, eye míakpɔ Yesu, si nye xɔse ƒe gɔmeɖola kple nuwula la ɖa: Amesi do dzi kpe atitsoga ƒe fu, eye mebu ŋukpe o le dzidzɔ, si woɖo ɖi nɛ la ta, eye wòbɔbɔ nɔ anyi le Mawu ƒe fiazikpui ƒe nuɖusi me. Mibu amesi ɖo dzi kpe nuvɔ̃wɔlawo ƒe ɖeklemiɖeɖe na ye ŋutɔ la ŋu, bena ɖeɖi nagate mia ŋu, eye miagbɔdzɔ le mia luʋɔwo me o. Le aʋawɔwɔ kple nuvɔ̃ me la miekpɔ tsitre sesĩe yiɖase ɖe ʋu me haɖe o; eye mieŋlɔ nuxɔxlɔ̃, si ƒoa nu na mi abe viwo ene la be, eyae nye be: „Vinye, megado vlo Aƒetɔ ƒe tohehe o, eye dzi nagaɖe le ƒowò, ne eka ŋku me na wò o; elabena amesi ke Aƒetɔ la lɔ̃na la, eya wòhea to na, eye wòƒoa vi sia vi, si woxɔna la, kple atam.“ Ne miedo dzi le tohehe me la, Mawu awɔ ɖe mia ŋu abe viwo ene; elabena vi kae li, si fofoa mehea to nɛ o mahã? Ke ne mimekpɔ tohehe, si gomekpɔlawo wo katã wonye o la, ekema ahasiviwo míenye, eye menye vi vavãwo míenye o. Gakpe ɖe esia ŋuti la mia ŋutilã me fofo, siwo nɔ mía si la, he mí, eye miesi wo ɖa; ɖe míaɖo to gbɔgbɔwo ƒe Fofo la boŋ geɖe awu, eye mianɔ agbe o mahã? Woamawo he to na mí ŋkeke ʋeea ɖewo ko, le alesi wobu be, enyo la nu, ke eya la hea to na mí le miaƒe nyonyo ta, bene míakpɔ gome le eƒe kɔkɔenyenye me. Ke le fifi ɣeyiɣi me la miebua tohehe kalẽ dzidzɔe o, ke veve boŋ; gake emegbe la etsɔa dzɔdzɔenyenye ƒe ŋutifafakutsetse na amesiwo wòmã la.\n Elabena mebuna bena, ɣeyiɣi sia me fukpekpewo medze ŋutikɔkɔe, si wole ɖeɖe ge ɖe go afia le mia ŋuti la o. Elabena nuwɔwɔ la ƒe mɔkpɔkpɔ vevi la le mawuviwo ƒe ɖeɖefia la lalam. Elabena wobɔbɔ nuwɔwɔ la ɖe gbegblẽ la te, menye eya ŋuta ƒe lɔlɔ̃nu o, ke le amesi bɔbɔe ɖe anyi la ŋuti hena mɔkpɔkpɔ. Eyata woaɖe nuwɔwɔ la ŋutɔ hã tso gbegblẽ ƒe kluvinyenye la me ayi ɖe mawuviwo ƒe ŋutikɔkɔe ƒe ablɔɖe la me. Elabena mienyae bena, nuwɔwɔ blibo la katã le ŋeŋem, eye fu le eɖum vaseɖe fifi. Gake menye eya ɖeɖekoe o, hafi miawo hãe, mi amesiwo xɔ Gbɔgbɔ ƒe ŋgɔgbenu la, miawo hã miele ŋeŋem le mía me hele vinyenye, si nye míaƒe ŋutilã ƒe ɖeɖe la lalam. Elabena woxɔ mí ɖe mɔkpɔkpɔ ŋu; ke mɔkpɔkpɔ, si kpɔa nu kple ŋku la, menye mɔkpɔkpɔ wònye o; elabena nusi ame kpɔna kple ŋku la, nukaŋuti wògale mo kpɔm nɛ mahã? Ke ne míele mɔ kpɔm na nusi míekpɔna kple ŋku o la, míele elalam le dzidodo me. Ke nenema ke Gbɔgbɔ la hã dea míaƒe gbɔdzɔgbɔdzɔ dzi; elabena alesi ke míado gbe ɖa wòadze la, mienyae o, gake Gbɔgbɔ la ŋutɔ tsɔa ŋeŋe, siwo manya gblɔ o la, xɔa mía nya ɖe akɔ. Ke amesi dzroa dziwo me kpena la, enya nusi nye Gbɔgbɔ la ƒe didi, elabena exɔa nya ɖe ame kɔkɔewo nu, alesi dzea Mawu ŋu. Ke mienyae bena, amesiwo lɔ̃a Mawu la, nuawo katã tim hea nyuie vɛ na wo, amesiwo woyɔ le tameɖoɖoɖi la nu.


Kpɔ Nɔnɔmetataa Le Gbetakpɔxɔ Magazine Me | Nusɔsrɔ̃\nZi nenie nègblɔ nya sia na ɖokuiwò alo na ame bubuwo kpɔ esi nèʋu magazine sia ƒe tata yeye aɖe? Wotrɔ asi le foto kple nɔnɔmetata dzeani siwo le eme la ŋu nyuie le taɖodzinu aɖe ta. Wonye nufiafiamɔnu siwo nana míedea ŋugble le nusɔsrɔ̃a ŋu eye wòwɔa dɔ ɖe mía dzi. Woate ŋu aɖe vi na mí geɖe, vevietɔ ne míedzra ɖo ɖe Gbetakpɔxɔ Nusɔsrɔ̃a ŋu hekpɔ gome le eme.\nLe kpɔɖeŋu me, de ŋugble tso nu si tae wozã nɔnɔmetata si dze le nusɔsrɔ̃nyatia ƒe gɔmedzedze la ŋu. Nu ka fiam wòle mí? Aleke wòdo ƒome kple nyatia ƒe tanya alo mawunyakpukpui si dzi wotui ɖo? Bu ɖekawɔwɔ si le nɔnɔmetata ɖe sia ɖe kple nyati si me dzrom wole me kple ale si wòka wòe ŋu.\nEle be Gbetakpɔxɔ Nusɔsrɔ̃ dzikpɔla nana mɔnukpɔkpɔ hamea be woaƒo nu tso nɔnɔmetata ɖe sia ɖe ŋu, ale be woagblɔ ale si wòwɔ ɖeka kple nusɔsrɔ̃a alo nu si mía dometɔ ɖe sia ɖe ate ŋu asrɔ̃ tso eme. Le nɔnɔmetata aɖewo gome la, woŋlɔ memama si me woaƒo nu tso eŋu le la ɖe egbɔ. Le bubuwo gome la, nusɔsrɔ̃ dzikpɔlaa ŋutɔe atso nya me le afi si wòasɔ le wu be woaƒo nu tso nɔnɔmetataa ŋu. Le mɔ sia nu la, ame sia ame akpɔ viɖe tso nɔnɔmetata siwo ŋu wotrɔ asi le be wòakpe ɖe nuxlẽlaa ŋu wòakpɔ nufiame si tso Mawu ƒe Nyaa me le susu me la me.\nNɔviŋutsu aɖe gblɔe ale, “Ne mexlẽ nyati wɔdɔɖeamedzi aɖe vɔ la, nɔnɔmetatawoe nana nyatia gavivina ɖe edzi.”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2013


Esrɔ̃ Nu Tso Gamenɔlawo Gbɔ Le Eritrea\nWowɔ Nuteƒe Le Dodokpɔwo Me\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Azerbaijani Basque Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon France Tokunɔgbe Franse Ga Galician Georgian German Germany Tokunɔgbe Greek Gun Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Japanese Kabuverdianu Kannada Kikamba Kiluba Kinyarwanda Kirghiz Kongo Korean Lingala Lithuanian Luganda Luo Malagasy Malay Malayalam Maltese Mam Maya Mexico Tokunɔgbe Mingrelian Mongolian Myanmar Ndebele (Zimbabwe) Nepali Niuean Norwegian Nyungwe Nzema Oromo Ossetian Pangasinan Papiamento (Curaçao) Persian Pidgin (West Africa) Polish Portuguese Portuguese (Portugal) Punjabi Rarotongan Romanian Russian Samoan Sango Sepedi Serbian Serbian (Roman) Setswana Shona Sidama Silozi Sinhala Slovak Slovenian Solomon Islands Pidgin Spanish Sunda Swahili Swedish Tagalog Telugu Tetun Dili Thai Tigrinya Tojolabal Turkish Twi Tzeltal Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba Zulu\nEsrɔ̃ Nu Tso Gamenɔlawo Gbɔ\nŊutsu aɖe si tso Eritrea la va zu sitsoƒedila le Norway le ƒe 2011 me. Esi Yehowa Ðasefowo do goe la, egblɔ na wo be yedo go Ðasefowo kpɔ le yewo de. Egblɔ be esi yenɔ asrafodɔ wɔm le Eritrea la, yekpɔnɛ be Ðasefo siwo wolé de ga le woƒe xɔse ta la gbena be yewomawɔ asrafodɔ o, ne wosẽ ŋuta le wo ŋu gɔ̃ hã.\nEteƒe medidi o, nane va dzɔ si na wolé ŋutsua ŋutɔ hã de gaxɔ me. Eya kple Ðasefo etɔ̃ siwo ŋkɔe nye Paulos Eyasu, Negede Teklemariam, kple Isaac Mogos, siwo wolé de ga tso keke ƒe 1994 me le woƒe xɔse ta, lae nɔ gaxɔa me.\nLe gaxɔa me la, ŋutsua ŋutɔ va kpɔe dze sii be Yehowa Ðasefowo nɔa agbe ɖe nu siwo wofiana nu. Ede dzesii be woɖia anukware eye womaa woƒe nuɖuɖuwo kura gɔ̃ hã kple gamenɔla bubuwo. Ede dzesii hã be Ðasefoawo srɔ̃a Biblia ɖekae gbe sia gbe eye wokpea ame bubuwo be woakpɔ gome le eme kple yewo. Ne wodoe ɖe wo gbɔ be woade asi agbalẽ te be yewomeganye Yehowa subɔlawo o ko ne woaɖe asi le wo ŋu la, wogbena.\nNu siwo teƒe ŋutsu sia si si dzi nyui le kpɔ la wɔ dɔ ɖe edzi ale gbegbe be esi wòʋu yi Norway la, edi be yeanya nu si tae xɔse sẽŋu ma gbegbe le Yehowa Ðasefowo si. Eya ta esi Ðasefowo do goe la, elɔ̃ wodze Biblia sɔsrɔ̃ gɔme kplii enumake eye wòte woƒe kpekpewo hã dede.\nLe September 2018 me la, exɔ nyɔnyrɔ zu Yehowa Ðasefo. Fifia ewɔa mɔnukpɔkpɔ ɖe sia ɖe ŋu dɔ dia ame siwo tso Eritrea kple Sudan eye wòdea dzi ƒo na wo be woasrɔ̃ Biblia ale be xɔse sẽŋu nasu wo si.\nWowɔ Nuteƒe Le Dodokpɔwo Me Yehowa Ðasefowo Ƒe Nuteƒekpɔkpɔwo\nDukɔ siwo me wolé Yehowa Ðasefowo de ga le, ɣeaɖewoɣi la, wodea ga wo le nɔnɔme madeamedziwo me le woƒe xɔse kple amegbetɔ ƒe gomenɔamesi si ame sia ame dze na la ŋu dɔwɔwɔ ta.\nƉoe Ɖe Amewo Ɖoe Ɖe Amewo Esrɔ̃ Nu Tso Gamenɔlawo Gbɔ


3 Mose 22 | Biblia Le Internet Dzi | Xexe Yeye Gɔmeɖeɖe\nNunɔlawo ƒe kɔkɔenyenye kple nu kɔkɔewo ɖuɖu (1-16)\nNu siwo sɔ ko woatsɔ asa vɔe (17-33)\n22 Yehowa gagblɔ na Mose be: 2 “Gblɔ na Aron kple viaŋutsuwo be woakpɔ wo ɖokuiwo dzi nyuie le ale si woawɔ Israel-viwo ƒe nu kɔkɔe siwo woatsɔ asa vɔ nam+ ŋu dɔe la ŋu, ne woagaƒo ɖi nye ŋkɔ kɔkɔe+ la o. Nyee nye Yehowa. 3 Gblɔ na wo be: ‘Le miaƒe dzidzimewo katã me la, ne miaƒe dzidzimevi aɖe si ŋu mekɔ o te ɖe nu kɔkɔe siwo ŋu Israel-viwo akɔ na Yehowa ŋu la, ekema woatsrɔ̃ ame* ma ɖa le nye ŋkuta.+ Nyee nye Yehowa. 4 Aron ƒe dzidzimeviwo dometɔ si le anyidɔ*+ lém alo tsi aɖe le dodom le eŋu+ la mekpɔ mɔ aɖu nu kɔkɔeawo o, va se ɖe esime eŋu kɔ+ hafi. Nenema kee nye wo dometɔ si ka asi ame si ŋu mekɔ o le esi wòƒo ɖi eɖokui le ame* kuku+ aɖe ta ŋu, alo ka asi ŋutsu si nyè tsi+ ŋu, 5 alo wo dometɔ si ka asi lã suesue siwo nɔa ha me+ siwo ŋu mekɔ o ŋu, alo ka asi ame si nu bubu aɖe na eŋu mekɔ o+ la hã ŋu. 6 Ame* si ka asi nu siawo dometɔ aɖe ŋu la ŋu mekɔ o va se ɖe fiẽ, eye maɖu nu kɔkɔeawo ƒe ɖeke o, negbe ɖeko wòale tsi hafi.+ 7 Ne ɣe ɖo to la, ekema eŋu kɔ, eye emegbe ate ŋu aɖu nu kɔkɔeawo ƒe ɖe, elabena eƒe nuɖuɖue.+ 8 Maɖu lã si ku le eɖokui si alo lã si gbemelã aɖe vuvu atsɔ agblẽ kɔ ɖo na eɖokui o.+ Nyee nye Yehowa. 9 “‘Woawɔ nu siwo meɖo na wo la dzi ale be woagada vo ahaku le esi wogblẽ kɔ ɖo na nu kɔkɔewo ta o. Nyee nye Yehowa, ame si kɔ wo ŋu. 10 “‘Ame si womeɖe mɔ na o* mekpɔ mɔ aɖu nu kɔkɔea+ ƒe ɖeke o. Nunɔla ƒe amedzro alo eƒe apadɔwɔla hã mekpɔ mɔ aɖu nu kɔkɔea ƒe ɖeke o. 11 Ke ne nunɔla aɖe tsɔ eƒe ga ƒle ame* aɖe la, ekema amea ate ŋu aɖui. Kluvi siwo wodzi ɖe eƒe aƒe me hã ate ŋu aɖu nuɖuɖu la.+ 12 Ne nunɔla aɖe ƒe vinyɔnu ɖe ame si metso nunɔlawo ƒe ƒomea me o la, ekema nyɔnu la mate ŋu aɖu nu kɔkɔe siwo wodzɔ la o. 13 Ke ne nunɔla aɖe ƒe vinyɔnu zu ahosi alo wogbee eye vi aɖeke hã mele esi o, eye wòhiã be wòatrɔ ayi fofoa ƒe aƒe me abe ale si wònɔe le eƒe ɖetugbuime ene la, ekema ate ŋu aɖu fofoa ƒe nuɖuɖu la ƒe ɖe;+ ame si womeɖe mɔ na o* mekpɔ mɔ aɖui o. 14 “‘Ke ne ame aɖe ɖu nu kɔkɔea ƒe ɖe le manyamanya me la, ekema wòaɖo nu kɔkɔe la teƒe na nunɔla la, eye wòagatsɔ nua me mama atɔ̃ ƒe ɖeka ƒe home akpee.+ 15 Ale woagagblẽ kɔ ɖo na Israel-viwo ƒe nu kɔkɔe siwo wodzɔ na Yehowa,+ 16 be woagahe to na wo le esi woɖu nu kɔkɔeawo heɖi fɔ ta o. Nyee nye Yehowa, ame si kɔ wo ŋu.’” 17 Yehowa gagblɔ na Mose be: 18 “Gblɔ na Aron kple viaŋutsuwo kpakple Israel-viwo katã be, ‘Ne Israel-vi alo amedzrovi aɖe si le Israel tsɔ eƒe adzɔgbeɖenunana alo tsɔ eƒe lɔlɔ̃nu faa nunana+ aɖe vɛ be woatsɔ asa numevɔ+ na Yehowa la, 19 ele be wòanye lãtsui si sɔ blibo,+ eɖanye nyi, alẽ alo gbɔ̃ o, be miaƒe nu nadze eŋu. 20 Migatsɔ lã nuwɔe+ aɖeke vɛ o, elabena miaƒe nu madze eŋu o. 21 “‘Ne ame aɖe be yeasa ŋutifafavɔ+ na Yehowa atsɔ axe eƒe adzɔgbeɖefe alo be wòanye lɔlɔ̃nu faa nunana la, ekema wòanye nyi alo alẽ si sɔ blibo, si naneke mewɔ afi aɖeke na o, be wòaxɔe ne amea ƒe nu nadze eŋu. 22 Migatsɔ lã si ƒe ŋku gbã, esi ŋe, esi xɔ abi, esi nu tè alo esi dze akpa alo esi ŋu zɔlĩ le la dometɔ aɖeke vɛ na Yehowa o, eye migatsɔ wo dometɔ aɖeke sa vɔe na Yehowa le vɔsamlekpui la dzi o. 23 Ke àte ŋu atsɔ nyi alo alẽ si ƒe ŋutinu aɖe didi wu kemɛa alo to ɖe eme la ana abe lɔlɔ̃nu faa nunana ene, ke ne adzɔgbeɖenunanae la, womakpɔ ŋudzedze ɖe eŋu axɔe na mi o. 24 Migatsɔ lã si ƒe voku woto alo wogbã, esi woha vo le gɔme na alo esi wota la vɛ na Yehowa o, eye migatsɔ lã mawo sa vɔe le miaƒe anyigba dzi o. 25 Migaxɔ nu siawo dometɔ aɖeke tso amedzrovi aɖeke si ana wòanye mia Mawu ƒe nuɖuvɔ o, elabena nu gblẽ le wo ŋu eye wozu lã nuwɔewo. Womakpɔ ŋudzedze ɖe eŋu axɔe na mi o.’” 26 Yehowa gagblɔ na Mose be: 27 “Ne wodzi nyi alo alẽ alo gbɔ̃ la, woana wòanɔ dadaa ŋu ŋkeke adre,+ ke ne exɔ ŋkeke enyi alo wu nenema, eye wotsɔe sa dzovɔ na Yehowa la, woaxɔe ahakpɔ ŋudzedze ɖe eŋu. 28 Ke migawu nyi alo alẽ kple via siaa gbe ɖeka o.+ 29 “Ne miele akpedavɔ sam na Yehowa+ la, miwɔe le mɔ si ana miaƒe nu nadze eŋu la nu. 30 Gbe ma gbe kee woaɖui. Migagblẽ ɖeke ɖi ŋu nake ɖe edzi o.+ Nyee nye Yehowa. 31 “Milé nye seawo me ɖe asi, eye miawɔ wo dzi.+ Nyee nye Yehowa. 32 Migaƒo ɖi nye ŋkɔ kɔkɔe la+ o, ke boŋ mikɔ ŋunye le Israel-viwo dome.+ Nyee nye Yehowa, ame si kɔ mia ŋu.+ 33 Nyee kplɔ mi tso Egipte-nyigba dzi, be manye miaƒe Mawu.+ Nyee nye Yehowa.”\n^ Egɔmeɖeɖe tẽe, “Ame tutɔ,” efia, ame si metso Aron ƒe ƒomea me o.


Yehowa—Mía Xɔlɔ̃ Vevitɔ | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Moore Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nYehowa—Mía Xɔlɔ̃ Vevitɔ\n‘Wova yɔ Abraham be Yehowa xɔlɔ̃.’—YAK. 2:23.\nNu kae ana Yehowa nazu Xɔ̃wò?\nLe Psalmo 15:3, 5 ƒe nya nu la, nu kae Mawu bia be míawɔ hafi anye exɔlɔ̃wo?\nNu kae akpe ɖe mía ŋu míagblɔ míaƒe dzimenyawo na mía Xɔlɔ̃ vevitɔ la?\n1. Esi Mawu wɔ mí ɖe eƒe nɔnɔme nu ta la, ŋutete kawoe le mía si?\nWOGBLƆNA zi geɖe be, “Akpa medzia adeɣe o.” Nyateƒee, ɖevi geɖe ɖia wo dzilawo. Esia mewɔ nuku o, elabena vifofoa kple vidadaa gbɔe ɖevia nyi nɔnɔme siwo le esi ƒe dome tsoe. Yehowa mía Fofo si le dziƒo gbɔe míaƒe agbe dzɔ tso. (Ps. 36:10) Eye mí amegbetɔwo míeɖii le mɔ geɖe nu. Esi wòwɔ mí ɖe eƒe nɔnɔme nu ta la, ŋutete le mía si be míabu tame, atso nya me ahadze xɔlɔ̃wo.—1 Mose 1:26.\n2. Nu kae ana Yehowa nazu mía Xɔlɔ̃?\n2 Yehowa ate ŋu anye mía Xɔlɔ̃ vevitɔ. Lɔlɔ̃ si le Mawu si na mí kple ale si míexɔ eya kple Via dzi se ye ana xɔlɔ̃wɔwɔ sia nava nɔ mía kplii dome. Yesu gblɔ be: “Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.” (Yoh. 3:16) Ame geɖe nɔ anyi siwo kple Yehowa dome nɔ kplikplikpli. Mina míadzro esia ƒe kpɔɖeŋu eve me.\n3, 4. Aleke Yehowa kple Abraham dome xɔlɔ̃wɔwɔa to vovo na esi nɔ eƒe dzidzimeviwo kple Yehowa dome?\n3 Yehowa yɔ blemafofo kple Israel viwo tɔgbui Abraham be, “xɔ̃nye Abraham.” (Yes. 41:8) Wogayɔ Abraham le 2 Kronika 20:7 be Mawu xɔlɔ̃. Nu kae na nuteƒewɔla sia kple Wɔla la nye xɔlɔ̃ veviwo? Xɔse si nɔ Abraham si ye.—1 Mose 15:6; mixlẽ Yakobo 2:21-23.\n4 Abraham ƒe dzidzimeviwoe va zu blema Israel-dukɔa, eye le gɔmedzedzea la, Yehowa nye wo Fofo kple Xɔlɔ̃. Gake nublanuitɔe la, wo kple Mawu dome xɔlɔ̃wɔwɔa me va gblẽ. Nu ka tae? Elabena womegava xɔ Yehowa ƒe ŋugbedodowo dzi se o.\n5, 6. (a) Nu ka wɔwɔe na Yehowa va zu Xɔ̃wò? (b) Nya kawoe wòle be míabia mía ɖokuiwo?\n5 Zi ale si nèyi edzi le nu srɔ̃m tso Yehowa ŋu la, zi nenemae wò xɔse asẽe, eye lɔlɔ̃ si le asiwò nɛ ade to ɖe edzi. Ðo ŋku ɣeyiɣi si me nèsrɔ̃e be Mawu nye Ame ŋutɔŋutɔ kple ame si ate ŋu azu xɔ̃wò la dzi. Èsrɔ̃e hã be wodzi mí katã ɖe nu vɔ̃ me le Adam ƒe tomaɖomaɖo ta. Èva se egɔme hã be amegbetɔƒomea me tɔ akpa gãtɔ ɖe wo ɖokuiwo ɖe aga tso Mawu gbɔ. (Kol. 1:21) Èva kpɔe be mía Fofo lɔ̃ame si le dziƒo mele adzɔge tso mía gbɔ o, eye etsɔa ɖe le eme na mí. Esi míeva srɔ̃ nu tso ɖoɖo si Mawu wɔ ale be Yesu va xe fe ɖe mía ta ŋu eye míexɔ edzi se la, míeva te xɔlɔ̃dzedze Eyama.\n6 Fifia ne míetrɔ kpɔ megbe la, míate ŋu abia mía ɖokuiwo be: ‘Ðe nye kple Mawu dome xɔlɔ̃wɔwɔa le nyonyom ɖe edzia? Ðe ale si meka ɖe Xɔ̃nye vevitɔ Yehowa dzi kple lɔlɔ̃ si le asinye nɛ me le sesẽm ɖe edzi gbe sia gbea?’ Blematɔ bubu si hã kple Yehowa dome nɔ kplikplikplie nye Gideon. Mina míadzro eƒe kpɔɖeŋua me azɔ ne míakpɔ nu si míate ŋu asrɔ̃ tso egbɔ ɖa.\n“YEHOWAE NYE ŊUTIFAFA”\n7-9. (a) Nu ɖedzesi ka teƒee Gideon kpɔ, eye nu kae do tso eme? (Kpɔ nɔnɔmetata si le nyati sia ƒe gɔmedzedze.) (b) Aleke míawɔ be míadze xɔlɔ̃ Yehowa?\n7 Ʋɔnudrɔ̃la Gideon subɔ Yehowa le ɣeyiɣi siwo me Israel viwo ɖo nɔnɔme sesẽwo me le Ŋugbedodonyigbaa dzi. Ʋɔnudrɔ̃lawo ta 6 lia ka nya ta be, Yehowa ƒe dɔla va Gideon gbɔ le Ofra. Ɣemaɣi la, Midiantɔwo nye Israel viwo ƒe futɔ siwo nɔa fu ɖem na wo vevie. Eya ta Gideon yi ɖanɔ lu ƒom le wainfiãƒe le esi wòaƒoe le eƒe agble me teƒe, ale be wòate ŋu aɣla nukuawo kaba ne futɔwo gbɔna. Esi dɔla la do ɖe Gideon dzi heyɔe be “ŋutsu kalẽtɔ” la, ewɔ nuku nɛ, eye wòbia be ɖe Yehowa, ame si ɖe Israel tso Egipte, ɖoe be yeaɖe yewo azɔa? Mawudɔlaa ƒo nu ɖe Wɔla la nu heka ɖe edzi na Gideon be Yehowa li kplii vavã.\n8 Gideon bia be aleke yeawɔ ‘aɖe Israel tso Midiantɔwo si me’? Yehowa ɖo eŋu nɛ tẽe be: “Manɔ anyi kpli wò kokoko, eye àsi Midiantɔwo abe ŋutsu ɖeka ene.” (Ʋɔn. 6:11-16) Ðewohĩ esi Gideon menya ale si tututu esia ava emee o ta la, ebia be wòana dzesi ye. De dzesii be le dzeɖoɖo sia me la, Gideon ƒe nyawo ɖee fia be eka ɖe edzi bliboe be Yehowa nye Ame ŋutɔŋutɔ.\n9 Nu si dzɔ kplɔe ɖo la do ŋusẽ Gideon ƒe xɔse eye wòtee ɖe Mawu ŋu geɖe wu. Gideon ɖa nu eye wòtsɔe ɖo mawudɔlaa kɔme. Esi mawudɔlaa tsɔ eƒe atikplɔ tɔ nuɖuɖua eye enumake wòlé dzo hefiã la, Gideon kpɔe dze sii be Yehowae dɔ eƒe dɔla ɖa nyateƒe. Vɔvɔ̃ lé Gideon eye wòdo ɣli be: “Alele, Aƒetɔ Yehowa! Elabena mekpɔ Yehowa ƒe dɔla ŋku me kple ŋku me.” (Ʋɔn. 6:17-22) Ðe nudzɔdzɔ ma wɔe be Gideon megadina be yeate ɖe Mawu ŋu oa? Kura o! Ðe wòna Gideon ganya Yehowa ɖe edzi eye wòkpɔe be yele ŋutifafa me kplii boŋ. Ŋkɔ si Gideon na vɔsamlekpui si wòɖi ɖe teƒe ma—si nye “Yehowa-Salom”—la ɖe esia fia. Ŋkɔ ma gɔmee nye “Yehowae nye ŋutifafa.” (Mixlẽ Ʋɔnudrɔ̃lawo 6:23, 24) Ne míedea ŋugble le nu siwo Yehowa wɔna na mí gbe sia gbe ŋu la, míekpɔnɛ be enye Xɔlɔ̃ vavã. Gbedodoɖa na Mawu edziedzi nana míekpɔnɛ be míele ŋutifafa me kplii, eye wònana mía kplii dome xɔlɔ̃wɔwɔa me gasẽna ɖe edzi.\nAME KA ‘ADZE YEHOWA ƑE AGBADƆ ME’?\n10. Le Psalmo 15:3, 5 ƒe nya nu la, nu kae Yehowa bia be míawɔ hafi anye exɔlɔ̃wo?\n10 Gake hafi Yehowa nanye mía Xɔlɔ̃ la, ele be míaɖo nudidi aɖewo gbɔ. David gblɔ nudidi siwo gbɔ wòle be míaɖo hafi míate ŋu ‘adze Yehowa ƒe agbadɔ me,’ si fia be míanye Mawu xɔlɔ̃wo, la le Psalmo 15 lia me. (Ps. 15:1) Mina míalé ŋku ɖe nudidi siawo dometɔ eve ŋu. Gbãtɔe nye be míaƒo asa na amegɔmezɔzɔ. Evelia, míaɖi anukware le nu sia nu me. David gblɔ tso ame si di be yeadze Yehowa ƒe agbadɔ me ŋu be: “Metsɔa eƒe aɖe zɔa ame gɔmee o . . . Mexɔa zãnu ɖe ame maɖifɔ ŋu o.”—Ps. 15:3, 5.\n11. Nu ka tae wòle be míaƒo asa na amegɔmezɔzɔ?\n11 David gaxlɔ̃ nu mí le psalmo bubu me be: “Kpɔ wò aɖe dzi ɖe vɔ̃ ŋu.” (Ps. 34:14) Ne mímewɔ ɖe aɖaŋuɖoɖo sia si tso gbɔgbɔ me dzi o la, míate ŋu anye mía Fofo dzɔdzɔe si le dziƒo la xɔlɔ̃wo o. Le nyateƒe me la, Yehowa ƒe futɔ gãtɔ Satana ƒe nɔnɔmee amegɔmezɔzɔ nye. Helagbe me nya si gɔme woɖe be “Abosam” la fia “amegɔmezɔla.” Ne míekpɔa míaƒe aɖe dzi le nya siwo míegblɔna le amewo ŋu me la, esia akpe ɖe mía ŋu míakpɔ ƒomedodo nyui si le mía kple Yehowa dome ta. Míaƒe aɖe dzi kpɔkpɔ le vevie, vevietɔ le ale si míewɔa nu ɖe ame siwo le ŋgɔ xɔm le hamea me ŋu me.—Mixlẽ Hebritɔwo 13:17; Yuda 8.\n12, 13. (a) Nu ka tae wòle be míaɖi anukware le nu sia nu me? (b) Dɔ kae míaƒe anukwareɖiɖi wɔna ɖe amewo dzi?\n12 Nɔnɔme bubu si hã ɖea dzesi le Yehowa subɔlawo ŋue nye anukwareɖiɖi, ke menye amebaba o. Apostolo Paulo gblɔ be: “Minɔ gbedodoɖa dzi ɖe mía ta, elabena míeka ɖe edzi be dzitsinya anukwaretɔ le mía si, elabena míedina be míawɔ nu le anukwareɖiɖi me le nuwo katã me.” (Heb. 13:18) Esi míeɖoe kplikpaa be “míawɔ nu le anukwareɖiɖi me le nuwo katã me” ta la, míebaa mía nɔvi Kristotɔwo o. Le kpɔɖeŋu me, ne míexɔ wo wole dɔ wɔm na mí la, ele be míawɔ nu ɖe wo ŋu ameŋkumemakpɔmakpɔtɔe, eye míaxe fe si dzi míeda asi ɖo la na wo pɛpɛpɛ. Ele be mí Kristotɔwo míaɖi anukware le nuwɔwɔ kple míaƒe dɔwɔviwo kple ame bubuwo siaa me. Eye ne míawo hã míele dɔ wɔm na mía nɔvi Kristotɔ aɖe la, mele be míanɔ dɔa wɔm ɖewoɖewoe ahanɔ mɔ kpɔm be wòawɔ nu ɖe mía ŋu etɔxɛ o.\n13 Ame siwo menye Ðasefowo o kafua mí ɖe míaƒe anukwareɖiɖi ta. Le kpɔɖeŋu me, xɔtudɔwɔƒe gã aɖe ƒe amegã de dzesii be Yehowa Ðasefowo wɔna ɖe woƒe ŋugbedodowo dzi. Egblɔ be: “Miewɔna ɖe dɔwɔɖoɖo si dzi mielɔ̃ ɖo la dzi ɣesiaɣi.” (Ps. 15:4) Anukwareɖiɖi alea kpena ɖe mía ŋu míeléa xɔlɔ̃wɔwɔ si le mía kple Yehowa dome la me ɖe asi. Ƒo wo katã ta la, enyea kafukafu na mía Fofo lɔ̃ame si le dziƒo.\nKPE ÐE AMEWO ŊU WOAVA ZU YEHOWA XƆLƆ̃WO\nMíekpena ɖe amewo ŋu be woava zu Yehowa xɔlɔ̃wo (Kpɔ memama 14, 15)\n14, 15. Aleke míakpe ɖe amewo ŋu woava zu Yehowa xɔlɔ̃wo?\n14 Togbɔ be ame geɖe siwo míedoa go le gbeadzi xɔe se be Mawu li hã la, womebua eyama be enye yewo Xɔlɔ̃ vevitɔ o. Aleke míakpe ɖe wo ŋu? De dzesi mɔfiame si Yesu na eƒe nusrɔ̃la 70-awo esi wònɔ wo dɔm eveve be woaɖaɖe gbeƒã. Egblɔ na wo be: “Afi sia afi si miege ɖe aƒe aɖe me le la, gbã la, migblɔ be, ‘Ŋutifafa na aƒe sia.’ Eye ne ŋutifafalɔ̃la aɖe le afi ma la, miaƒe ŋutifafa anɔ edzi. Gake ne ɖeke meli o la, ekema agbugbɔ ava na mi.” (Luka 10:5, 6) Míate ŋu ahe amewo ɖe nyateƒea ŋu ne míewɔa nu ɖe wo ŋu xɔlɔ̃tɔe. Esia ate ŋu ana tsitretsiɖeŋulawo gɔ̃ hã ƒe dzi nabɔbɔ eye woalɔ̃ aɖo to mí ɣebubuɣi.\n15 Ne míedo go ame siwo nyrɔ wo ɖokuiwo ɖe alakpasubɔsubɔ me alo wɔa kɔnu siwo mewɔ ɖeka kple Ŋɔŋlɔawo o la, ele be míawɔ nu ɖe woawo hã ŋu xɔlɔ̃tɔe ahanye ŋutifafawɔlawo. Ele be míaxɔ ame siwo katã vaa míaƒe kpekpeawo la atuu, vevietɔ ame siwo le hũu ɖem le xexea me ƒe nɔnɔmewo ta eye wodi be yewoasrɔ̃ nu geɖe tso Mawu si subɔm míele ŋu. Ame siawo tɔgbi ƒe kpɔɖeŋu geɖewo dzena le nyati si nye “Biblia Le Amewo Ƒe Agbenɔnɔ Trɔm” me.\nDƆWƆWƆ KPLE MÍA XƆLƆ̃ VEVITƆ LA\n16. Gɔmesese ka nue míenyea Yehowa xɔlɔ̃wo kple eƒe “hadɔwɔlawo” siaa le?\n16 Ame siwo wɔa dɔ ɖekae la va zua xɔlɔ̃ veviwo zi geɖe. Mɔnukpɔkpɔ sua ame siwo katã ɖe adzɔgbe na Yehowa si be woava nye exɔlɔ̃wo kple eƒe “hadɔwɔlawo.” (Mixlẽ 1 Korintotɔwo 3:9.) Le nyateƒe me la, gbeƒãɖeɖe kple nusrɔ̃lawɔwɔdɔa nana míegasea mía Fofo si le dziƒo ƒe nɔnɔme wɔnukuawo gɔme ɖe edzi. Míekpɔa ale si eƒe gbɔgbɔ kɔkɔea le kpekpem ɖe mía ŋu le nya nyui gbɔgblɔ dɔ si wode asi na mí la wɔwɔ me.\n17. Aleke gbɔgbɔmenuɖuɖu siwo wonana mí le takpekpe gãwo kple suewo me ɖenɛ fiana be Yehowa nye mía Xɔlɔ̃?\n17 Zi ale si míele geɖe wɔm le nusrɔ̃lawɔwɔdɔa me la, zi nenemae míekpɔnɛ be míele tetem ɖe Yehowa ŋu. Le kpɔɖeŋu me, míekpɔ ale si Yehowa gblẽa tsitretsiɖeŋulawo ƒe tameɖoɖo me la teƒe. Ne míebu nu siwo dzɔ le ƒe ʋɛ siwo va yi me ŋu la, ɖe míekpɔa ale si Mawu le mɔ fiam mí la kɔtɛ oa? Gbɔgbɔmenuɖuɖu gbogbo siwo nam wole mí ɣesiaɣi wɔa nuku na mí. Míaƒe takpekpe gãwo kple suewo nana míekpɔnɛ be Yehowa sea míaƒe kuxiwo gɔme eye wònya míaƒe nuhiahiãwo. Ƒome aɖe gblɔ le lɛta si woŋlɔ tsɔ da akpe ɖe takpekpe aɖe si wode ta me be: “Takpekpea me nyawo de dzi gbɔ na mí ŋutɔ. Míekpɔ ale si gbegbe Yehowa lɔ̃ mía dometɔ ɖe sia ɖe hedi vevie be nu nadze edzi na mí la dze sii.” Esi atsu kple asi aɖe siwo tso Germany de nutome gã takpekpe tɔxɛ aɖe le Ireland la, woɖe ŋudzedzekpɔkpɔ fia ɖe ale si nɔviwo xɔ wo helé be na woe ŋu eye wogblɔ kpee be: “Gake míaƒe akpedada gãtɔ yi na Yehowa kple Fia Yesu Kristo si wòɖo la. Elabena wokpe mí be míava nɔ Mawu ƒe dukɔ sia si me ɖekawɔwɔ vavã le la me. Menye ɖeko míeƒoa nu tso ɖekawɔwɔ ŋu o, ke míele vivi sem le eme gbe sia gbe. Nu siwo teƒe míekpɔ le takpekpe tɔxɛ sia me le Dublin ana míanɔ ŋku ɖom mɔnukpɔkpɔ gã si wònye na mí be míawɔ ɖeka kpli mi katã le mía Mawu gã la subɔsubɔ me la dzi.”\nXƆLƆ̃WO ÐOA DZE\n18. Nya kawoe wòle be míabia mía ɖokui ku ɖe ale si mía kple Yehowa dome le ŋu?\n18 Xɔlɔ̃wɔwɔ nyona ɖe edzi ne xɔlɔ̃wo ɖoa dze. Internet dzi hahoo kadodowo kple nyawo ɖoɖo ɖe amewo to asitelefon dzi va bɔ le mɔ̃ɖaŋununya ƒe xexe sia me. Ke aleke mía kple Yehowa si nye mía Xɔlɔ̃ vevitɔ ya dome kadodo le? Enye nyateƒe be enye ‘Gbedodoɖasela.’ (Ps. 65:3) Gake ɖe míeɖoa dze kplii edziedzia?\n19. Ne ele sesẽm na mí be míagblɔ míaƒe dzimenyawo na mía Fofo si le dziƒo la, kpekpeɖeŋu kae li na mí?\n19 Menɔa bɔbɔe na Mawu subɔla aɖewo be woagblɔ woƒe dzimenyawo na ame aɖe o. Gake nu ma tututue Yehowa di be míawɔ ne míele gbe dom ɖa na ye. (Ps. 119:145; Kony. 3:41) Ne míaƒe dzimenyawo gbɔgblɔ le sesẽm na mí gɔ̃ hã la, kpekpeɖeŋu li na mí. Paulo ŋlɔ na Kristotɔ siwo nɔ Roma be: “Nu si wòle be míado gbe ɖa abia, abe ale si wòhiã be míawɔe ene la, míenyae o, gake gbɔgbɔ la ŋutɔ xɔa míaƒe ŋeŋe siwo míeɖe gblɔ o la, ɖe akɔ. Ke hã, ame si dzroa dziwo me kpɔ la nya gbɔgbɔ la ƒe taɖodzinu, elabena exɔa ame kɔkɔewo ƒe nya ɖe akɔ le Mawu ƒe lɔlɔ̃nu nu.” (Rom. 8:26, 27) Ŋugbledede le nya siwo le Biblia gbalẽ siwo nye Hiob, Psalmowo kple Lododowo me ŋu akpe ɖe mía ŋu be míaɖe míaƒe seselelãme ememetɔwo agblɔ na Yehowa.\n20, 21. Akɔfafa kae míekpɔna tso nya siwo Paulo gblɔ le Filipitɔwo 4:6, 7 me?\n20 Ne nɔnɔme sesẽwo dze ŋgɔ mí la, mina míawɔ ɖe aɖaŋu si gbɔgbɔ ʋã Paulo wòɖo na Filipitɔwo dzi be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo.” Ne míeɖo dze kple mía Xɔlɔ̃ vevitɔa alea la, afa akɔ na mí ahana gbɔdzɔe mí, elabena Paulo gblɔ kpee be: “Mawu ƒe ŋutifafa, si ƒoa susu ɖe sia ɖe ta la, adzɔ miaƒe dziwo kple miaƒe tamesusuwo ŋu to Kristo Yesu dzi.” (Flp. 4:6, 7) Mina míada akpe ɖe “Mawu ƒe ŋutifafa” si ɖeke mesɔ kplii o, si dzɔa míaƒe dziwo kple míaƒe tamesusuwo ŋu la ta ɣesiaɣi.\nAleke gbedodoɖa nana xɔlɔ̃wɔwɔ si le mía kple Mawu dome nyona ɖe edzi? (Kpɔ memama 21)\n21 Gbedodoɖa kpena ɖe mía ŋu míetua xɔlɔ̃wɔwɔ si le mía kple Yehowa dome ɖo. Eya ta mina míanɔ “gbe dom ɖa madzudzɔmadzudzɔe.” (1 Tes. 5:17) Neva eme be nusɔsrɔ̃ sia nado ŋusẽ ƒomedodo xɔasi si le mía kple Mawu dome ahana míaɖoe kplikpaa wu be míawɔ ɖe eƒe nudidi dzɔdzɔeawo dzi. Mina míadi ɣeyiɣi ade ŋugble tso yayra siwo kpɔm míele le esi Yehowa nye mía Fofo, mía Mawu kple mía Xɔlɔ̃ vavã ta la ŋu.


Zakariya 14 | Biblia Le Internet Dzi | Xexe Yeye Gɔmeɖeɖe\nTadedeagu vavã ƒe dzidzedzekpɔkpɔ (1-21)\nAmito la afe ɖe eve (4)\nYehowa ɖeka koe anye Mawu, eye wòatɔ ŋkɔ ɖeka (9)\nFuwɔame si ava Yerusalem ƒe futɔwo dzi (12-15)\nAgbadɔŋkekenyui ɖuɖu (16-19)\nZe ɖe sia ɖe anɔ dzadzɛ na Yehowa (20, 21)\n14 “Kpɔ ɖa! Ŋkeke li gbɔna, Yehowa ƒe ŋkekee, esime woama wò* nu si woha le mewò. 2 Maƒo dukɔwo katã nu ƒu ɖe Yerusalem ŋu ne woawɔ aʋa kplii; woaxɔ du la, woaha aƒewo, eye woadɔ nyɔnuwo gbɔ sesẽe. Du la ƒe afã ayi aboyo me, ke womakplɔ dukɔ la ƒe ame susɔeawo ya adzoe le dua me o. 3 “Yehowa aho aɖawɔ aʋa kple dukɔ mawo,+ abe ale si wòwɔ aʋa le aʋakpegbe ene.+ 4 Gbe ma gbe la, atɔ ɖe Amito si dze ŋgɔ Yerusalem le ɣedzeƒe la dzi; eye Amito+ la afe ɖe titina kpla, tso ɣedzeƒe va se ɖe ɣetoɖoƒe,* eye bali gã aɖe anɔ wo dome; to la ƒe afã ayi dziehe, eye eƒe afã ayi anyiehe. 5 Miasi ayi nye towo ƒe bali la me, elabena bali si le toawo domee la ade Azel ke. Miasi, abe ale si ko miesi le anyigbaʋuʋu nu le Yuda-fia Uziya+ ŋɔli ene. Yehowa, nye Mawu la ava, eye ame kɔkɔeawo katã akpe ɖe eŋu.+ 6 “Gbe ma gbe la, kekeli vavã aɖeke manɔ anyi o,+ ke fafa ana nuwo nabla.* 7 Anye ŋkeke aɖe si nye Yehowa tɔ.+ Ŋu make o, eye zã hã mado o; xexea me akɔ le fiẽ gɔ̃ hã. 8 Gbe ma gbe la, tsi gbagbe+ asi tso Yerusalem,+ eƒe afã aɖo ta ɣedzeƒeƒu*+ la me, eye afã aɖo ta ɣetoɖoƒeƒu*+ la me. Anɔ sisim le dzomeŋɔli kple vuvɔŋɔli siaa. 9 Yehowa anye Fia ɖe anyigba blibo la nu.+ Gbe ma gbe la, Yehowa ɖeka koe anye Mawu,+ eye wòatɔ ŋkɔ ɖeka.+ 10 “Anyigba blibo la anɔ abe Araba*+ ene, tso Geba+ yi Rimon+ va se ɖe anyiehe; woagakɔ Yerusalem ɖe dzi ɖe afi si wònɔ, eye amewo aganɔ eme,+ tso Benyamin-gbo+ la nu yi Agbo Gbãtɔ nu va se ɖe Dzogoedzigbo la nu, tso Hananel+ Gbetakpɔxɔ la gbɔ va se ɖe fia ƒe wainfiãƒewo. 11 Amewo anɔ eme; eye naneke maganye busunu si adze na tsɔtsrɔ̃ o,+ eye amewo anɔ Yerusalem le dziɖeɖi me.+ 12 “Fuwɔame si Yehowa ahe ava dukɔ siwo katã aho aʋa ɖe Yerusalem ŋu dzi lae nye esi:+ Woƒe ŋutilã aƒaƒã esime wogale woƒe afɔwo dzi; ŋku aƒaƒã ɖe to me na wo, eye woƒe aɖe aƒaƒã ɖe nu me na wo. 13 “Gbe ma gbe la, Yehowa ade tɔtɔ gã aɖe wo dome; eye wo dometɔ ɖe sia ɖe ƒe asi asu ehavi dzi, eye wòakɔ asi dzi ɖe ehavi ŋu.*+ 14 Yuda hã awɔ aʋa le Yerusalem; eye woaƒo dukɔ siwo katã ƒo xlã wo ƒe kesinɔnuwo nu ƒu kpaŋkpaŋ; sika, klosalo kple awuwo.+ 15 “Fuwɔame ma tɔgbi ava sɔwo, tedzisɔwo, kposɔwo, tedziwo kple lã siwo katã le asaɖa mawo me dzi. 16 “Dukɔ siwo katã ho ɖe Yerusalem ŋu la, ƒe ame susɔeawo katã ayi aɖade ta agu na Fia, aʋakɔwo ƒe Yehowa,+ eye woaɖu Agbadɔŋkekenyui la ƒe sia ƒe.+ 17 Ke anyigbadziƒomeawo dometɔ si mayi Yerusalem aɖade ta agu na Fia, aʋakɔwo ƒe Yehowa o la, tsi madza nɛ o.+ 18 Eye ne Egiptetɔwo meva o la, ekema tsi aɖeke madza na wo o. Ke boŋ fuwɔame si Yehowa ahe ava dukɔ siwo meva Agbadɔŋkekenyuia ɖuƒe o dzi la, ava wo dzi. 19 Esiae anye Egipte kple dukɔ siwo katã mava Agbadɔŋkekenyuia ɖuƒe o la ƒe nu vɔ̃ ŋuti tohehe. 20 “Gbe ma gbe la, woaŋlɔ ɖe sɔwo ƒe nyawowoewo ŋu be: ‘Kɔkɔenyenye nye Yehowa tɔ!’+ Nuɖaze*+ siwo le Yehowa ƒe aƒe la me la anɔ abe agba goboe+ siwo le vɔsamlekpui la ŋgɔ ene. 21 Nuɖaze* ɖe sia ɖe si le Yerusalem kple Yuda azu nu kɔkɔe na aʋakɔwo ƒe Yehowa, eye ame siwo katã le vɔ sam la ava ɖa nu le wo me. Kanaantɔ* aɖeke maganɔ aʋakɔwo ƒe Yehowa ƒe aƒe la me gbe ma gbe o.”+\n^ Efia, du si ŋu nya wogblɔ le kpukpui 2 lia me.\n^ Egɔmeɖeɖe tẽe, “atsiaƒu la nu.”\n^ Alo, “vuvɔ ana nuwo nalia.”\n^ Efia, Ƒukukua.\n^ Alo, “tagba.”\n^ Alo, “wòatso ɖe ehavi ŋu.”\n^ Agate ŋu afia, “asitsala.”


Dɔwɔwɔwo 9 | Biblia Le Internet Dzi | Xexe Yeye Gɔmeɖeɖe\nSaul le mɔ dzi yina Damasko (1-9)\nWodɔ Anania be wòakpe ɖe Saul ŋu (10-19a)\nSaul ɖe gbeƒã tso Yesu ŋu le Damasko (19b-25)\nSaul yi Yerusalem (26-31)\nPetro da gbe le Ainea ŋu (32-35)\nWofɔ Dorkas dɔmenyotɔ la ɖe tsitre (36-43)\n9 Ke Saul galé ŋɔdzidodo kple amewuwu ƒe gbɔgbɔtsixe ɖe ƒo kokoko ɖe Aƒetɔ la ƒe nusrɔ̃lawo+ ŋu, eye wòyi nunɔlagã la gbɔ, 2 eye wòbia be wòana agbalẽwo ye yeatsɔ ayi ƒuƒoƒe siwo le Damasko, ale be yeabla ame sia ame si yeakpɔ, si le Aƒetɔ la ƒe Mɔ La+ dzi la, ava Yerusalem, eɖanye ŋutsu alo nyɔnu o. 3 Ke esi wòle mɔa dzi yina eye wògogo Damasko la, kasia kekeli aɖe klẽ tso dziƒo ƒo xlãe,+ 4 ale wòdze anyi, eye wòse gbe aɖe gblɔ nɛ be: “Saul, Saul, nu ka ŋuti nèle yonyeme tim?” 5 Ebia be: “Wò, ame kae, Aƒetɔ?” Egblɔ be: “Nyee nye Yesu,+ ame si yome tim nèle la.+ 6 Azɔ tso nàge ɖe dua me, eye woagblɔ nu si nàwɔ la na wò.” 7 Ke ame siwo le mɔa zɔm kplii la ƒe nu ku, le nyateƒe me la, wonɔ gbeɖiɖi aɖe sem, gake womenɔ ame aɖeke kpɔm o.+ 8 Ke Saul fɔ le anyigba; togbɔ be eƒe ŋkuwo le ʋuʋu hã la, mele naneke kpɔm o. Eya ta wolé eƒe alɔnu kplɔe yi Damasko. 9 Ŋkeke etɔ̃ sɔŋ mekpɔ nu o,+ meɖu nu o, eye meno naneke hã o. 10 Nusrɔ̃la aɖe le Damasko, si ŋkɔe nye Anania,+ eye Aƒetɔ la yɔe le ŋutega me be: “Anania!” Eɖo eŋu be: “Nyee nye esi, Aƒetɔ.” 11 Aƒetɔ la gblɔ nɛ be: “Tso nàyi mɔ si woyɔna be Dzɔdzɔe la dzi, nàyi Yuda ƒe aƒe me, eye nàbia ŋutsu aɖe si ŋkɔe nye Saul tso Tarso+ la ta. Kpɔ ɖa, ele gbe dom ɖa, 12 eye meɖe ŋutega fiae wòkpɔ ŋutsu aɖe si ŋkɔe nye Anania wòva da eƒe asiwo ɖe edzi, be wòagakpɔ nu.”+ 13 Ke Anania ɖo eŋu be: “Aƒetɔ, mese nya tso ame geɖewo nu le ame sia ŋuti, ale si wòwɔ vɔ̃ geɖewo ɖe wò ame kɔkɔewo ŋu le Yerusalem. 14 Eye le afi sia hã exɔ ŋusẽ tso nunɔlawo ƒe tatɔwo gbɔ, be yealé* ame siwo katã yɔa wò ŋkɔ la.”+ 15 Ke Aƒetɔ la gblɔ nɛ be: “Heyi, elabena ŋutsu sia nye dɔwɔnu tiatia aɖe nam,+ be wòatsɔ nye ŋkɔ la ayi na dukɔwo+ kple fiawo+ kpakple Israel-viwo. 16 Elabena mafia ale si gbegbe wòle be wòakpe fu le nye ŋkɔ ta lae.”+ 17 Ale Anania dze mɔ yi aƒea me, eye wòda eƒe asiwo ɖe edzi gblɔ be: “Nɔvi Saul, Aƒetɔ Yesu, ame si ɖe eɖokui fia wò le mɔ si nèto gbɔna la dzie dɔm ɖa be nàgakpɔ nu, eye gbɔgbɔ kɔkɔe nayɔ wò fũu.”+ 18 Enumake nanewo ge tso eƒe ŋkuwo dzi abe tsro ene, eye wògakpɔ nu. Ale wòtso, eye wonyrɔe; 19 eɖu nu eye ŋusẽ ɖo eŋu. Enɔ nusrɔ̃lawo gbɔ le Damasko ŋkeke aɖewo,+ 20 eye wòyi ƒuƒoƒewo enumake nɔ gbeƒã ɖem tso Yesu ŋu be, ame siae nye Mawu ƒe Vi la. 21 Ke ame siwo katã nɔ eƒe nyawo sem la ƒe mo wɔ yaa, eye wogblɔ be: “Alo menye ame siae wɔ fu geɖe ame siwo yɔa ŋkɔ sia le Yerusalem oa?+ Ðe meva afi sia hã le susu ma ke ta, be yealé wo* akplɔ wo ayi na nunɔlawo ƒe tatɔwo oa?”+ 22 Ke ŋusẽ geɖe nɔ Saul ŋu ɖom, eye wònaa kpeɖodzi siwo me kɔ eye susu le wo me be ame siae nye Kristo la,+ ale Yudatɔ siwo nɔ Damasko la ƒe nu ku. 23 Le ŋkeke geɖe megbe la, Yudatɔwo ɖo nugbe be yewoawui.+ 24 Gake Saul va nya nugbe si woɖo ɖe eŋu la. Wonɔ agboawo hã nu dzɔm nyuie zã kple keli, be yewoabu mo nɛ. 25 Eya ta le zã me la, eƒe nusrɔ̃lawo kɔe de kusi me, tsɔe to do aɖe si le glia ŋu la nu heɖiɖii ɖe anyigba.+ 26 Esi wòva ɖo Yerusalem la,+ edze agbagba be yeawɔ ɖeka kple nusrɔ̃laawo, gake wo katã wonɔ vɔvɔ̃m nɛ, elabena womexɔe se be nusrɔ̃lae wònye o. 27 Eya ta Barnaba+ kpe ɖe eŋu eye wòkplɔe yi apostoloawo gbɔ hegblɔ ale si Aƒetɔ la ɖe eɖokui fiae le mɔa dzi+ eye wòƒo nu nɛ, kple ale si wòyi ɖaƒo nu vɔvɔ̃manɔmee le Yesu ƒe ŋkɔ me le Damasko la na wo tsitotsito.+ 28 Ale wònɔ wo gbɔ le Yerusalem, eye wòyina gbɔna faa heƒoa nu kple kakaɖedzi le Aƒetɔ la ƒe ŋkɔ me. 29 Eƒoa nu kple Yudatɔ siwo doa Helagbe hedzroa nya me kpli wo, ke woawo di mɔnu le eŋu be yewoawui.+ 30 Esi nɔviawo kpɔ esia dze sii la, wokplɔe yi Kaisarea, eye woɖoe ɖe Tarso.+ 31 Azɔ hame si le Yudea blibo la kple Galilea kpakple Samaria+ la ƒe tome fa, eye wodo ŋusẽ wo, eye wonɔ dzidzim ɖe edzi le esi woyi edzi zɔ le Yehowa* vɔvɔ̃ me eye gbɔgbɔ kɔkɔe+ na akɔfafa wo ta. 32 Ke esi Petro zɔ mɔ to nutoa katã me la, eva ame kɔkɔe siwo le Lida la hã gbɔ.+ 33 Ekpɔ ŋutsu aɖe le afi ma, si ŋkɔe nye Ainea, ame si le lãmetutudɔ lém eye wòtsi aba dzi ƒe enyi sɔŋ. 34 Petro gblɔ nɛ be: “Ainea, Yesu Kristo da gbe le ŋuwò.+ Tso nàɖo wò aba.”+ Eye wòtso enumake. 35 Esi ame siwo katã le Lida kple Saron Tagba la kpɔe la, woxɔ Aƒetɔ la dzi se. 36 Ke nusrɔ̃la aɖe le Yopa, eŋkɔe nye Tabita, si woyɔna le Helagbe me be “Dorkas.”* Ewɔa dɔ nyui geɖewo eye wònaa nu amewo dɔmenyotɔe. 37 Ke edze dɔ le ŋkeke mawo me, eye wòku. Eya ta wole tsi nɛ eye wokɔe mlɔ dziƒoxɔ aɖe me. 38 Lida medidi tso Yopa gbɔ o, eya ta esi nusrɔ̃lawo se be Petro le du sia me la, wodɔ ame eve ɖo ɖe egbɔ kple kukuɖeɖe be: “Va mía gbɔ, mègahe ɖe megbe o.” 39 Ale Petro tso heyi kpli wo. Esi wòɖo la, wokplɔe yi dziƒoxɔa me; eye ahosiwo katã va egbɔ nɔ avi fam eye wotsɔ awu kple awu ʋlaya* geɖe siwo Dorkas tɔ na wo esime wònɔ wo gbɔ la le fiafiam. 40 Ke Petro na ame sia ame do go,+ eye wòdze klo do gbe ɖa. Eye wòtrɔ ɖe ame kukua ŋu gblɔ be: “Tabita, tsi tsitre!” Ale wòʋu ŋku, eye esi wòkpɔ Petro la, efɔ bɔbɔ nɔ anyi.+ 41 Ale wòlé eƒe alɔnu wòtso, eye wòyɔ ame kɔkɔeawo kple ahosiawo vɛ, eye wòkplɔe de asi na wo agbagbee.+ 42 Nya sia kaka ɖe Yopa blibo la katã, eye ame geɖewo va xɔ Aƒetɔ la dzi se.+ 43 Petro nɔ Yopa ŋkeke ʋɛ aɖewo le lãgbalẽŋudɔwɔla aɖe si ŋkɔe nye Simon gbɔ.+\n^ Egɔmeɖeɖe tẽe, “yeabla.”\n^ Alo, “yeabla wo.”\n^ Helagbe me ŋkɔ Dorkas kple Aramgbe me ŋkɔ Tabita siaa gɔmee nye “Zinɔ.”\n^ Alo, “awutewui.”